O imagine care conține text, captură de ecran, software, Pictogramă computer

Descriere generată automat

**Metodologia de identificare a Zonelor cu Protecție Strictă, conform Strategiei UE privind biodiversitatea pentru 2030**

**Abrevieri**

|  |  |
| --- | --- |
| **ABA** | Administrația Bazinală de Apă |
| **AM** | Autoritatea de Management |
| **APM** | Agenția pentru Protecția Mediului |
| **ANANP** | Agenția Națională pentru Arii Naturale Protejate (viitoare ANMAP – Agenția Națională pentru Mediu și Arii Protejate) |
| **ANCPI** | Agenția Națională de Cadastru și Publicitate Imobiliară |
| **APIA** | Agenția de Plăți și Intervenție pentru Agricultură |
| **AS** | Amenajament Silvic |
| **CE** | Comisia Europeană |
| **CEE** | Comunitatea Economică Europeană |
| **CDDA** | Common Database on Designated Areas |
| **CLC** | Corine Land Cover (inventar al claselor de utilizare a terenurilor) |
| **DCA** | Directiva Cadru Apă |
| **EEA** | Agenția Europeană de Mediu |
| **EIONET** | European Environment Information and Observation Network |
| **ETRS** | European Terrestrial Reference System |
| **EU** | Uniunea Europeană |
| **EUNIS** | Sistemul de Informații European pentru Conservarea Naturii |
| **FSC** | Forest Stewardship Council |
| **GIS** | Sistem Informațional Geografic |
| **HG** | Hotărâre de Guvern |
| **IUCN** | Uniunea Internațională pentru Conservarea Naturii |
| **MMAP** | Ministerul Mediului, Apelor și Pădurilor |
| **OECM** | Other effective area-based conservation measures (Zone cu alte măsuri eficiente de conservare) |
| **OM** | Ordin de Ministru |
| **ONU** | Organizația Națiunilor Unite |
| **OUG** | Ordonanța de urgență a Guvernului |
| **PABH** | Planul de Amenajare a Bazinului Hidrografic |
| **PMBH** | Planul de Management al Bazinului Hidrografic |
| **PODD** | Programul Operațional de Dezvoltare Durabilă |
| **PN** | Parc Natural |
| **PNRR** | Planul Național de Redresare și Reziliență |
| **POIM** | Programul Operațional Infrastructură Mare |
| **POS Mediu** | Programul Operațional Sectorial Mediu |
| **PVRC** | Păduri cu Valoare Ridicată de Conservare |
| **ș.a.** | și altele |
| **SCM** | Directiva 2008/105/CE a Parlamentului European și a Consiliului privind standardelor de calitate a mediului în domeniul apei de modificare şi de abrogare a Directivelor 82/176/CEE, 83/513/CEE, 84/156/CEE, 84/491/CEE, 86/280/CEE ale Consiliului şi de modificare a Directivei 2000/60/CE |
| **SINCRON** | Proiectul ”Sistem integrat de Management și Conștientizare în  România a Reţelei Natura 2000 – SINCRON” |
| **SPA** | Arie de Protecție Specială Avifaunistică |
| **SCI** | Sit de Importanță Comunitară /  SAC - Arie Specială de Conservare |
| **UE** | Uniunea Europeană |
| **UNESCO** | Organizația Națiunilor Unite pentru Educație, Știință și Cultură |
| **UP** | Unitate de Producție |
| **VRC** | Valoare Ridicată de Conservare |
| **VRSF** | Starea favorabilă de conservare |
| **WWF** | Asociația World Wildlife Fund |
| **ZCD** | Zonă de Conservare Durabilă |
| **ZDD** | Zonă de Dezvoltare Durabilă a activităţilor umane |
| **ZEE** | Zonă Economică Exclusivă |
| **ZMD** | Zonă de Management Durabil |
| **ZNI** | Zonă de Non-Intervenție |
| **ZPS** | Zonă de Protecție Strictă (din parcuri naționale și naturale) |
| **ZPI** | Zonă de Protecție Integrală (din parcuri naționale și naturale) |

**CUPRINS**

[**Introducere** 5](#_Toc147943563)

[**Rezumat** 7](#_Toc147943564)

[**Metodologiile și criteriile de identificare propuse** 12](#_Toc147943565)

[1.1. Metodologiile și criteriile propuse pentru identificarea Zonelor de Protecție Strictă în funcție de tipul ecosistemelor / habitatelor vizate 12](#_Toc147943566)

[1.2. Metodologiile propuse pentru identificarea Zonelor de Protecție Strictă în funcție de tipul ariilor naturale protejate vizate 62](#_Toc147943567)

**Introducere**

Acest document cuprinde **Metodologia** pentru implementarea serviciilor/activităților aferente ***Contractului de servicii privind elaborarea studiului pentru*** ”***Identificarea zonelor potențiale de non-intervenție (protecție strictă) în habitate naturale terestre și marine, în vederea punerii în aplicare a Strategiei U.E. privind pentru 2030***” care va fi implementată prin măsuri și investiții.

Prezentul Contract se desfășoară în cadrul ***Planului Național de Redresare și Reziliență, reforma R.2 – Reforma sistemului de management al ariilor naturale protejate***,

Una din investițiile incluse este și cea propusă prin ***măsura de investiții I 3.2. Identificarea zonelor potențiale de protecție strictă în habitate naturale terestre și marine, în vederea punerii în aplicare a Strategiei UE privind biodiversitatea pentru 2030.***

În contextul țintei de 10% a Strategiei UE privind biodiversitatea 2030 *”Zonele cu protecție strictă reprezintă arii naturale protejate desemnate din punct de vedere legal pentru conservarea și/ sau restaurarea integrității unor zone cu valoare ridicată a biodiversității, luând în considerare structura ecologică a acestora și procesele naturale determinante; procesele naturale trebuie să nu fie afectate de presiuni și amenințări antropice asupra structurii și funcțiilor ecologice, indiferent dacă sursa respectivilor factori antropici se află în interiorul sau în exteriorul respectivei zone; condiția referitoare la faptul că procesele naturale trebuie să se desfășoare într-un regim neinfluențat de factorii antropici se traduce în primul rând prin faptul că regimul de management aplicabil acelor zone va fi unul de non-intervenție, în sensul controlului strict al activităților umane - vor fi permise doar acele activități care nu interferează cu procesele naturale sau în fapt contribuie la acestea; de asemenea, în astfel de zone cu protecție strictă se va permite aplicarea unor măsuri active de management pentru refacerea și conservarea habitatelor și speciilor de importanță conservativă.”*

Referitor la țintele privind ariile naturale protejate, din analiza realizată la nivelul Agenției Europene de Mediu, România se află sub media UE, atât în ceea ce privește procentul de 30 % de arii naturale protejate (având 24 % față de 25.5 % media europeană), cât și referitor la ținta de 10% de arii aflate sub protecție strictă (având mai puțin de 1 %, față de circa 3 % media europeană). Cu toate acestea, România adăpostește cea mai bogată biodiversitate din Europa. Prin urmare, valorile de biodiversitate nu sunt direct proporționale cu procentul de protecție strictă.

Astfel, **Obiectivul general** al Contractuluide serviciieste reprezentat de realizarea studiului privind ”*Identificarea zonelor potențiale de non intervenție/protecție strictă în habitate naturale terestre și marine în vederea punerii în aplicare a Strategiei UE privind biodiversitatea pentru 2030”.*

**Obiectivele specifice la care contribuie realizarea serviciilor sunt următoarele:**

* analizarea cadrului natural național, cu valoare ridicată pentru biodiversitate
* analizarea localizării proiectelor naționale majore de infrastructură de transport
* identificarea zonelor existente și potențiale de protecție strictă, în habitate naturale terestre și maritime

**Propunerile de zone de non-intervenție/protecție strictă vor fi supuse consultărilor publice cu factorii regionali/județeni/locali, iar pentru fiecare zonă de non- intervenție/protecție strictă va fi prezentat feedback-ul acestora. Se vor documenta zonele pentru care nu există un consens din partea factorilor interesați, dar se vor prezenta suprafețe alternative propuse de factorii interesați însoțite de argumentarea tehnică bazată pe această metodologie.**

**Desemnarea de către MMAP a zonelor de non-intervențe/protecție strictă se va face doar cu acordul factorilor interesați, în special a proprietarilor și administratorilor de teren.**

**În orice situație în care protejarea valorilor de conservare identificate conform criteriilor enunțate în prezenta metodologie impune constituirea de zone tampon de protecție („buffer zone”) ce necesită măsuri de management restrictive, acestea (adică zonele tampon) vor fi incluse și asimilate Zonelor cu Protecție Strictă în ținta de 10% ce face obiectul acestui Studiu pentru punerea în aplicare a strategiei europene privind biodiversitatea pentru perioada 2021-2030.**

**Propunerile de zone de protecție strictă vor fi prezentate în mod detaliat, iar limitele și distribuția acestora vor avea în vedere asigurarea realizării obiectivelor de dezvoltare socio-economică a comunităților locale.**

**Se vor avea în vedere în mod obligatoriu mentenanța și dezvoltarea infrastructurii de transport de interes național/județean/local și a rețelelor de utilități publice, nevoile de accesibilitate pentru utilizarea responsabilă și sustenabilă a resurselor, precum și alte nevoi de bază ale comunităților locale dependente de zona propusă a fi strict protejată ce rezultă din procesul de consultare publică.**

**Desemnarea zonele de protecție strictă urmărește maximizarea conservării valorilor de biodiversitate, dar în condițiile minimizării impactului socio-economic și consolidării eficienței administrative a viitoarelor zone de protecție strictă.**

**Rezumat**

Implementarea ***Contractului de servicii privind elaborarea studiului pentru*** ,,***Identificarea zonelor potențiale de non intervenție/ protecție strictă în habitate naturale terestre și marine în vederea punerii în aplicare a Strategiei UE privind biodiversitatea pentru 2030***”, se realizează pe baza prezentei **Metodologii**.

**Analiza documentelor**

Pentru elaborarea **Metodologiei** s-au **analizat documente relevante** pentru propunerea de Zone potențiale de non intervenție/Zone de Protecție Strictă și anume:

* ***Ghiduri și strategii internaționale***
  + *Strategia UE privind biodiversitatea 2030 - Readucerea naturii în viețile noastre;*
  + *Ghidul Comisiei Europene privind desemnarea de arii naturale protejate (inclusiv a Zonelor de Protecție Strictă);*
  + *Ghidul IUCN pentru Aplicarea Categoriilor de management a ariilor protejate (2008);*
  + *Ghidul Comisiei Europene - Commission Guidelines for Defining, Mapping, Monitoring and Strictly Protecting EU Primary and Old-Growth Forests;*
* ***Acte legislative***
  + *Actele legislative care au vizat declararea de Parcuri Naționale și Parcuri Naturale și/sau zonarea internă a acestora, între care OM nr. 552/2003, Hotărârea nr. 230/2003, Hotărârea nr. 2151/2004, Hotărârea nr. 1581/2005, ș.a. și fișele ariilor naturale protejate;*
  + *Ordinele de aprobare a Planurilor de management ale ariilor naturale protejate, elaborate în cadrul POS Mediu și POIM*
  + *Hotărâre de Guvern nr. 763/2015 pentru aprobarea Planului de management şi a Regulamentului Rezervaţiei Biosferei “Delta Dunării”*
  + *Actele legislative referitoare la identificarea, cartarea și protejarea strictă a pădurilor virgine și cvasi-virgine, în cadrul Catalogului Național - OM nr. 3397/2012, OM nr. 2525/2016 și studiile pentru introducerea în Catalogul național al pădurilor virgine și cvasivirgine;*
  + *Directiva 2008/56/CE a Parlamentului European și a Consiliului din 17 iunie 2008 de instituire a unui cadru de acțiune comunitară în domeniul politicii privind mediul marin (Directiva - Cadru Strategia pentru mediul marin )*
* ***Alte documente relevante***
  + *Rezultatele Proiectului POS Mediu ”Realizarea de seturi de date spațiale în conformitate cu specificațiile tehnice Directivei INSPIRE pentru ariile naturale protejate, inclusiv a siturilor Natura 2000, având în vedere optimizarea facilităților de administrare a acestora”;*
  + *Planurile de management de bazin hidrografic, în conformitate cu Legea Apelor nr. 107/1996 cu modificările și completările ulterioare, precum și HG nr. 392/2023 pentru aprobarea Planului național de management actualizat aferent porțiunii din bazinul hidrografic internațional al fluviului Dunărea, de pe teritoriul României;*
  + *Raportările conform Art. 17 al Directivei Habitate și Art. 12 al Directivei Păsări;*
  + *Articole științifice, studii de evaluare a impactului asupra mediului, inclusiv cartări de habitate realizate în afara rețelei actuale de arii naturale protejate, privind distribuția speciilor și habitatelor de interes comunitar și conservativ național, al stării de conservare și al statutului acestora;*
  + *Amenajamentele silvice, în special zonele aflate în categoria de management silvic T1 și T2, precum și pădurile care au o valoare naturală ridicată de conservare, al caror management pentru exercitarea functiilor de protectie este compatibil cu regimul de protectie stricta;*
  + *Studii referitoare la desemnarea coridoarelor ecologice pe teritoriul României;*
  + *Planul de amenajare a spațiului maritim și Avizul de mediu emis pentru acest plan;*
  + *Documente și hărți cu localizarea lucrărilor de infrastructură mare (autostrăzi, căi ferate, lucrări hidrotehnice, etc.).*
  + *Punctul de vedere al WWF, trimis și prezentat în cadrul reuniunii grupului de lucru din 6.09.2023:* [*https://cdn.wwf.ro/uploads/2023/01/18140708/Zone-de-protectie-stricta-obiectiv-10-abordare-strategica-criterii-de-identificare.pdf?\_gl=1\*146ftr9\*\_gcl\_au\*MTYwMjIxMjYzNy4xNzI4NTYxNjQ5*](https://cdn.wwf.ro/uploads/2023/01/18140708/Zone-de-protectie-stricta-obiectiv-10-abordare-strategica-criterii-de-identificare.pdf?_gl=1*146ftr9*_gcl_au*MTYwMjIxMjYzNy4xNzI4NTYxNjQ5)
  + *Punctul de vedere al WWF , transmis prin adresa nr. 9 /28.02.2024 și prezentat în cadrul grupului de lucru organizat online în data de 27.02.2024. Propunerile tehnice se regăsesc aici:* [*https://wwf.ro/wp-content/uploads/2024/03/Propunerile-WWF-pentru-identificarea-zonelor-de-%E2%80%9Eprotectie-stricta-in-legatura-cu-ecosistemele-acvatice-si-cu-peisajele-mozaicate-silvo-pastorale-agro-silvice.pdf*](https://wwf.ro/wp-content/uploads/2024/03/Propunerile-WWF-pentru-identificarea-zonelor-de-%E2%80%9Eprotectie-stricta-in-legatura-cu-ecosistemele-acvatice-si-cu-peisajele-mozaicate-silvo-pastorale-agro-silvice.pdf)
  + *Punctul de vedere al Agent Green, trimis și prezentat în cadrul reuniunii grupului de lucru din 6.09.2023*
  + *Punctele de vedere exprimate în ședința de lucru din data de 05.09.2023 (criterii pentru identificare pentru mediul marin) și 06.09.2023 (criterii de identificare pentru mediul terestru)*
  + *Studiile de fundamentare pentru înființarea de noi parcuri naționale*
  + *Studiul Primofaro, realizat în anul 2019, de către Euronatur și Agent Green, cu potențialele păduri seculare cu valoare ridicată de conservare de pe teritoriul României:*<https://www.euronatur.org/fileadmin/docs/Urwald-Kampagne_Rumaenien/PRIMOFARO_24092019_layouted.pdf>
  + *Studiul Pin-Matra 2001/018 al potențialelor păduri virgine și cvasivirgine, realizat de ICAS în anul 2005:* <http://www.mmediu.ro/articol/proiect-pin-matra-padurile-virgine-din-romania/2068>
  + *Studiul Greenpeace, realizat în anul 2017, asupra potențialelor păduri virgine și cvasivirgine din România:*<https://www.greenpeace.org/romania/comunicat-presa/1154/greenpeace-lanseaza-harta-padurilor-virgine-potentiale-din-romania/>
  + Studiul ICAS, realizat în anul 2007, referitor la singurul Peisaj Forestier Intact (PFI) din Europa, la sud de Cercul Polar:[*http://www.tarcu.ro/wp-content/uploads/2013/06/Referat-final-PFI.pdf*](http://www.tarcu.ro/wp-content/uploads/2013/06/Referat-final-PFI.pdf)[*http://www.tarcu.ro/proiecte/peisajul-forestier-intact*](http://www.tarcu.ro/proiecte/peisajul-forestier-intact)
  + *Studiul WWF pentru identificarea zonelor de sălbăticie din sud-vestul țării:* <https://wwfeu.awsassets.panda.org/downloads/plan_de_actiune_pentru_zonele_de_salbaticie_draft.pdf><https://wwfeu.awsassets.panda.org/downloads/anexa_2__metodologia_de_cartare.pdf>

**Din analiza acestor referințe bibliografice au fost identificate în cadrul documentelor strategice, realizate sub autoritatea Comisiei Europene, criteriile care vor sta la baza declarării Zonelor de Protecție Strictă/zonelor de non-intervenție.**

Între aceste linii directoare, menționăm:

* + **Reprezentativitate**: Propunerea zonelor de protecție strictă se va face, în primul rând, pe baza valorilor de biodiversitate, **reprezentative** la nivel național (de exemplu o tipologie reprezentativă la nivel național pentru conservarea biodiversității și a resurselor genetice, inclusiv ecosistemele, habitatele, speciile cu valoare conservativă ridicată, rare, amenințate sau periclitate), a caror conservare este compatibila cu regimul de protecție strictă astfel cum este definit prin Ghidurile CE), care devin astfel elemente-criteriu pentru declarare,;
  + **Funcționalitate**: Identificarea zonelor, astfel încât să se asigure **funcționalitatea** ecosistemelor protejate și astfel, dimensiunea ariilor propuse să fie suficientă pentru a putea produce rezultatele așteptate în materie de conservare și să asigure capacitatea de autoreglare a ecosistemelor. Astfel, rețeaua de zone de protecție strictă cu impact larg (de ex. “stimulatoare”) care să ia în considerare și zonele deficitare din punct de vedere al biodiversității. În acest sens vor fi luate în considerare **inclusiv suprafețe din afara actualei rețele de arii protejate**.
  + **Redundanța** elementelor criteriu pentru declararea ZPS. Caracteristicile importante ale biodiversității trebuie să se regăsească în mai multe arii naturale protejate, pentru a garanta menținerea acestora pe termen lung.
  + **Proporționalitate**: Identificarea zonelor să se facă în mod **proporțional**, cu acoperire în toate regiunile biogeografice și **în toate tipurile de habitate la nivel național**, cu scopul de a crea ecosisteme viabile și complexe (adică păduri, tufărișuri și pajiști, grohotișuri, stâncării și nisipuri, mlaștini și terenuri înmlăștinate, ape continentale, comunități litorale și halofile), suprafețele propuse urmând însă a fi selectate nu în funcție de proporționalitatea matematică din suprafața categoriei de habitat la nivel național, ci în funcție de valoarea biotică a acestora și de absența presiunilor semnificative;
  + **Conectivitate**: La propunerea zonelor, să se aibă în vedere **conectivitatea** ecologică a acestora, prin propunerea unor zone care să aibă funcția de coridor ecologic;
  + **Participare**: Propunerea zonelor să se facă în mod **participativ**, cu participarea factorilor interesați și cu luarea în considerare a observațiilor și comentariilor transmise de factorii afectați (proprietari /administratori);
  + **Compatibilitatea** între poziția/extinderea spațială a zonelor propuse a deveni zone cu protecție strictă și (i) obiectivele de dezvoltare a infrastructurii de interes major național, conform Caietului de sarcini, (ii) nevoile de bază ale **comunităților locale dependente de pădure;** (iii) să nu blocheze **aplicarea principiului continuității** recoltelor sustenabile de lemn prin creearea /accentuarea unor **dezechilibre în structura pe clase de vârstă** a arboretelor la nivel de UP.
  + **Rolurile multiple de protecție** îndeplinite de habitate vor fi clar **prioritizate în procesul de selectie și desemnare**; în special, ar trebui să se acorde prioritate ecosistemelor care pe lângă reprezentativitatea valorilor de biodiversitate furnizează și servicii ecosistemice în situații critice sau a celor care au nevoie de o reziliență sporită pentru a se adapta la schimbările climatice (inclusiv zonelor care ar putea fi încadrate în criteriile OECM).

De menționat că la nivelul României se va lua în considerare și **natura proprietății terenurilor**, dar nu sub formă de criteriu, ci ca filtru în cadrul analizei; validarea finală va lua în considerare doar reprezentativitatea valorilor de biodiversitate și serviciilor ecosistemice critice furnizate respectiv funcționalitatea rețelei stabilite în consecință.

Astfel, **din totalul de arii naturale protejate la nivel național, vor fi selectate, în mod coerent, o treime dintre cele mai valoroase și reprezentative arii (reprezentând 10% din suprafața la nivel național)**, care să îndeplinească criteriile Zonelor de Protecție Strictă/zonelor de non- intervenție, în conformitate cu *Ghidul Comisiei Europene privind desemnarea de arii naturale protejate (inclusiv a Zonelor de Protecție Strictă)*.

Se au în vedere **categoriile IUCN ale ariilor naturale protejate**, care sunt adecvate pentru declararea de Zone de Protecție Strictă. Se va accepta**, în unele cazuri, posibilitatea de a se realiza intervenții pentru habitatele seminaturale care depind de un management activ**, cum sunt de exemplu pajiștile.

Vor fi luate în considerare, cu prioritate, (în concordanță cu prevederile *- Commission Guidelines for Defining, Mapping, Monitoring and Strictly Protecting EU Primary and Old- Growth Forests, 2023),***pădurile primare și seculare de tip old-growth forests** (adică păduri virgine și cvasivirgine), dar și **alte ecosisteme naturale cu o mare capacitate de sechestrare a carbonului/ bogate în carbon, cum sunt zonele umede (mlaștini, turbării ș.a.), alte ecosisteme acvatice, pajiști și diferite ecosisteme marine.**

În același timp, este important ca habitatele și speciile-criteriu folosite pentru declararea de Zone de Protecție Strictă, **să fie luate în considerare atât ca valori, cât și ca subiecte pentru reconstrucția ecologică ce survine în urma declarării ca ZPS, în conformitate cu Liniile directoare elaborate de Comisie, în 2013 - Wilderness in Natura 2000.**

Astfel, pe baza **criteriilor de declarare identificate**, **a tipurilor de date existente** (hărți conform actelor legislative de declarare/zonare, planurilor de management ale ariilor protejate, studiilor și Catalogului pădurilor virgine, raportărilor conform art. 12 și 17, planurilor de management de bazin ș.a.) și **a monitorizărilor planificate pe teren,** am propus **metodologiile** pentru serviciile/ activitățile cuprinse în Caietul de sarcini.

**Metodologiile și criteriile sunt elaborate și prezentate pe două direcții principale de acțiune:**

* 1. **Metodologiile și criteriile propuse pentru identificarea Zonelor de Protecție Strictă, în funcție de tipul ecosistemelor/ habitatelor vizate (pentru habitate forestiere – păduri, habitate de pajiști, habitate acvatice și habitate marine),**

cât și

**1.2. Metodologiile propuse pentru identificarea Zonelor de Protecție Strictă, în funcție de tipul ariilor naturale protejate vizate (pentru Parcuri Naționale, Parcuri Naturale, Situri Natura 2000, Rezervații științifice și Rezervații naturale**).

**Metodologiile și criteriile de identificare propuse**

Pentru realizarea serviciilor complexe privind identificarea Zonelor de Protecție Strictă, propunem abordările metodologice ce vizează:

* + identificarea Zonelor de Protecție Strictă, în funcție de tipul ecosistemelor/ habitatelor vizate, respectiv
  + identificarea Zonelor de Protecție Strictă, în funcție de tipul ariilor naturale protejate vizate.

Aceste abordări vor contribui la **Metodologia** și Planul de lucru realizate pentru îndeplinirea serviciilor solicitate.

## 1.1. Metodologiile și criteriile propuse pentru identificarea Zonelor de Protecție Strictă în funcție de tipul ecosistemelor / habitatelor vizate

Pentru identificarea Zonelor de Protecție Strictă este foarte importantă evaluarea ecosistemelor/ habitatelor naturale, din punctul de vedere al valorii și importanței acestora.

Astfel, propunem criterii și metodologii pentru declararea de ZPS pentru principalele tipuri de habitate: păduri, tufărișuri și pajiști, grohotișuri, stâncării și nisipuri, mlaștini și terenuri înmlăștinate, ape continentale, comunități litorale și halofile și zone marine.

* + 1. **Metodologia și criteriile propuse pentru identificarea Zonelor de Protecție Strictă pentru ecosistemele / habitatele forestiere**

Din utilizarea datelor existente rezultă următoarele **criterii/direcții de acțiune** care să conducă la identificarea de Zone de Protecție Strictă pentru ecosistemele/ habitatele forestiere. Vor fi utilizate informațiile din:

- Baza de date a Amenajamentului Silvic (AS)

- Datele din Catalogul Național al Pădurilor virgine și cvasivirgine

- Alte date/studii referitoare la Pădurile virgine și seculare (ex. PRIMOFARO, Situația Pădurilor virgine din România – realizată de Greenpeace, studiul Pin-Matra)

- Studiile și distribuțiile habitatelor forestiere din cadrul Planurilor de management ale ariilor naturale protejate

- Documentele referitoare la Pădurile cu Valoare Ridicată de Conservare (VRC) identificate în procesul de certificare forestieră FSC

În conformitate cu prevederile *Ordinului ministrului mediului, apelor și pădurilor nr. 2536/ 2022 pentru aprobarea Normelor tehnice privind amenajarea pădurilor, publicat în Monitorul Oficial al României Partea I, nr. 999/14.10.2022*), definirea tipurilor funcționale este următoarea:

1. tipul I (TI): păduri cu funcții speciale de protecție, în care este interzisă, prin reglementări, exploatarea de masă lemnoasă sau de alte produse, fără aprobări emise în baza actelor administrative privind protecția mediului și/sau acordul administratorului ariei naturale protejate;
2. tipul II (TII): păduri cu funcții speciale de protecție în care nu este permisă reglementarea procesului de producție lemnoasă - produse principale. În acest tip funcțional sunt admise lucrări speciale de conservare;
3. tipul III; IV (TIII; TIV): păduri cu funcții speciale de protecție pentru care se reglementează procesul de producție lemnoasă - produse principale, fiind admise, de regulă, tratamente care promovează regenerarea naturală.
4. **Arborete cu regim strict de protecție cuprinse în arii naturale protejate (rezervații științifice, rezervații naturale, monumente ale naturii, rezervații ale biosferei, geoparcuri, parcuri naționale și naturale și ZPS/ZPI-uri de pe cuprinsul acestora).**

Din cadrul Bazei de date AS, se vor identifica acest tip de arborete, asociate unor categorii funcționale adecvate unor Zone de Protecție Strictă. Acestea vor fi verificate cu informațiile existente în diferite documente ale ariilor naturale protejate, cum sunt Studiile/ fișele de declarare ale ariilor protejate/ formularele standard, Planurile de management etc. Acest tip de păduri de pe teritoriul ariilor naturale protejate totalizează 170000 ha la nivel național. Aceste arborete pot fi identificate în Amenajamentele silvice pe baza următoarelor categorii funcționale:

**Tabel 1 – Categorii și tipuri funcționale ale arboretelor cu regim de protecție strictă, conform Amenajamentelor silvice**

|  |  |  |
| --- | --- | --- |
| **Categorie funcțională** | | **Tipul funcțional** |
| **Cod** | **Denumire** |
| 1.5.c | Arboretele cuprinse în rezervații naturale, cu regim strict de protecție | T I |
| 1.5.d | Arboretele din păduri constituite în rezervații științifice | T I |
| 1.5.f | Arboretele declarate monumente ale naturii | T I |
| 1.6.a | Arboretele din parcurile naționale incluse, prin planurile de management, în zona de protecție strictă | T I |
| 1.6.b | Arboretele din parcurile naționale incluse, prin planurile de management, în zona de protecție integrală | T I |
| 1.6.f | Arboretele din parcurile naturale incluse, prin planurile de management, în zona de protecție strictă | T I |
| 1.6.g | Arboretele din parcurile naturale incluse, prin planurile de management, în zona de protecție integrală | T I |
| 1.6.j | Arboretele din geoparcuri, incluse prin planurile de management, în zona de protecție strictă a ariilor naturale protejate | T I |
| 1.6.m | Arboretele din rezervații ale biosferei incluse în zona strict protejată | T I |

1. **Păduri primare și seculare de tip old-growth forests (păduri virgine și cvasivirgine)**

Pădurile primare și seculare de tip old-growth forests din România sunt considerate a fi pădurile virgine, cvasivirgine, și cele incluse în Siturile UNESCO. Vor fi analizate **pădurile primare și seculare**, foarte valoroase și importante pentru identificarea de Zone de Protecție Strictă, așa cum sunt definite conform Liniilor directoare ale Comisiei - *Commission Guidelines for Defining, Mapping, Monitoring and Strictly Protecting* EU *Primary and Old-Growth Forests*.

**Tabel 2 – Diferențierea terminologiei pentru pădurile primare și seculare**

|  |  |
| --- | --- |
| **Pădure primara**: "*Pădure regenerată natural din speciile autohtone de arbori, în care nu există indicii vizibile clare ale activităților umane, iar procesele ecologice nu sunt perturbate în mod semnificativ*."  Note explicative:   1. Definiția include atât pădurile virgine, cât și cele gestionate, care corespund definiției. 2. Această definiție include pădurile în care populațiile indigene sunt angrenate în activități tradiționale de administrare a pădurilor care corespund definiției. 3. Această definiție include pădurile cu semne vizibile de daune abiotice (de exemplu: furtuni, zăpadă, secetă și incendii) și daune biotice (de exemplu cauzate de insecte, dăunători și boli). 4. Definiția exclude pădurile în care vânătoarea, braconajul, capturarea cu capcane sau recoltarea au cauzat pierderea unor specii autohtone semnificative sau perturbarea proceselor ecologice. 5. Pădurile primare au o serie de caracteristici-cheie:    * ele prezintă dinamica naturală a pădurilor, cum ar fi compoziția naturală a speciilor de arbori, apariția lemnului mort, structura naturală potrivit vârstei și procese naturale de regenerare;    * zona este suficient de mare pentru a-și menține procesele ecologice naturale;    * nu a existat nici o intervenție umană semnificativă cunoscută, sau ultima intervenție umană semnificativă a fost cu suficient de mult timp în urma pentru a permite compoziției și proceselor naturale ale speciilor să se restabilească. | **Pădure seculară de tip old-growth forests:** "*Un arboret sau o zonă formată din specii autohtone de arbori care s-au dezvoltat predominant prin procese naturale, care prezintă structuri și dinamici naturale asociate cu fazele târzii de dezvoltare (ca vârsta) în pădurile primare sau neperturbate de același tip. Semnele activităților umane anterioare pot fi vizibile, dar ele dispar treptat sau sunt prea limitate pentru a perturba în mod semnificativ procesele naturale.*”  Note explicative:  a. Această definiție include arborete forestiere care provin nu numai din regenerarea naturală, ci și din plantarea speciilor autohtone de arbori sau prin însămânțare (cu condiția ca acestea să îndeplinească restul definiției).  b. Această definiție poate include arboretele care prezintă semne vizibile de daune abiotice (de exemplu: furtuni, zăpadă, secete și incendii) și daune biotice (de exemplu: cauzate de insecte și boli), care se înscriu în situații de pierdere temporară ale indicatorilor definitorii prezentați mai jos, din cauze naturale, cum ar fi dăunătorii, furtunile, sau alte perturbări naturale. În acest caz, chiar dacă o parte dintre indicatorii definitorii sunt temporar absenți, obiectivul de protecție strict ar trebui să rămână neschimbat.  c. Pădurile cu semne vizibile ale unei activități umane anterioare nu sunt excluse din definiția pădurilor seculare, cu excepția cazului în care magnitudinea impactului activității este de așa natură încât să respecte indicatorii privind pădurile seculare prezentați mai jos.  d. Pădurile seculare de tip old-growth forests nu includ arboretele pentru care este reglementat procesul de producție. Acestea pot include activități silvice de mică intensitate a impactului asupra ecosistemului, însă cu respectarea pragurilor stabilite prin OM nr. 3397/2012 pentru desemnarea pădurilor virgine și cvasivirgine. |

Conform Orientărilor Comisiei pentru definirea, cartografierea, monitorizarea și protejarea strictă a pădurilor primare și seculare de tip old-growth forests din UE (pp 10-11), la categoria pădurilor seculare (old growth) se recomandă atingerea unor indicatori principali și a cel puțin doi indicatori complementari după cum urmează:

Indicatori principali:

***1. Specii native:***

Pădurile seculare de tip old-growth forests sunt compuse din specii native. Cu toate acestea, prezența unui număr redus de specii de arbori alohtoni nu ar trebui să descalifice o pădure de la a fi desemnată/considerată pădure seculară, dacă aceștia nu perturbă în mod semnificativ procesele ecologice.

***2. Lemnul mort***

Pădurile seculare de tip old-growth forests se caracterizează prin proporții ridicate și diverse ale lemnului mort pe picior și pe sol. Cantitatea și tipul de lemn mort pot varia foarte mult de la o pădure bătrână la alta (în funcție de tipul de pădure, de condițiile locale de mediu și de istoricul perturbărilor recente).

***3. Arbori bătrâni sau mari***

Pădurile seculare de tip old-growth forests se caracterizează adesea printr-un volum mare de arbori pe picior în raport cu stadiile anterioare de dezvoltare pentru tipul de pădure dat și condițiile locale de creștere, precum și prin prezența unor arbori seculari sau mari, dintre care unii pot atinge vârsta maximă cunoscută pentru specia respectivă în condițiile locale.

Indicatori complementari:

***4. Originea arboretului***

Cele mai multe arborete de păduri seculare provin din regenerare naturală, dar unele păduri semănate sau plantate pot corespunde definiției, dacă li se acordă suficient timp pentru a dezvolta caracteristicile pădurilor seculare.

***5. Complexitatea structurală***

Pădurile seculare de tip old-growth forests se caracterizează în general prin complexitate structurală. Aceasta poate include o structură a coronamentului cu mai multe straturi, diversitate structurală orizontală și structuri de microrelief ale solului, cum ar fi movile cauzate de dezrădăcinari.

***6. Arbori de habitat***

Pădurile seculare de tip old-growth forests sunt deseori caracterizate de o densitate și o diversitate ridicată de microhabitate asociate arborilor. Acestea sunt definite ca fiind o "structură distinctă, bine delimitată, care apare pe suprafețe cu arbori sau lemn mort pe picior, care constituie un substrat sau un loc de viață special și esențial pentru speciile sau comunitățile de specii cel puțin în timpul unei părți a ciclului lor de viață pentru a se dezvolta, hrăni, adăposti sau reproduce.

***7. Specii indicator***

Pădurile seculare de tip old-growth forests găzduiesc adesea specii cu faze de dezvoltare târzie, specifice unui anumit tip de pădure. Printre acestea se pot număra specii aflate pe lista roșie a Uniunii Internaționale pentru Conservării Naturii.

Menționăm că, tot în cadrul aceluiași ghid se face referire la faptul că în cadrul Comisiei Europene, grupurile de lucru pentru Directivele Habitate și Păsări, au consemnat printr-o notă tehnică faptul că ”*multe zone strict protejate nu vor fi zone de non-intervenție. În aceste cazuri, doar activitățile limitate și bine controlate, care nu interferează cu procesele naturale sau care nu interferează cu procesele naturale care le îmbunătățesc vor fi permise.”* Mai mult, aceste situații trebuie evaluate de la caz la caz, activitățile permise pot include:

* cercetarea științifică
* prevenirea dezastrelor naturale (de exemplu, incendii de vegetație)
* controlul speciilor exotice invazive; activități și instalații neinvazive;
* activități recreative neintruzive și strict controlate, atunci când aceste activități sunt compatibile cu obiectivele de conservare ale zonelor.

În practică, acest lucru înseamnă că regimurile de gestionare ale pădurilor de producție trebuie să fie excluse din pădurile primare și din pădurile seculare de tip old-growth forests.

În România, procesul de definire a pădurilor primare și seculare de tip old-growth forests a fost o preocupare încă din 2011, fiind finalizat în 2016/2017, când a fost reflectat prin conceptul de „păduri virgine și cvasivirgine”. Având în vedere specificul național, dar și regional (N.B. a se vedea definirea pădurilor virgine și cvasivirgine la nivelul Convenției Carpați), s-a încercat, printr-un proces participativ în care au fost implicați în mod transparent factorii interesați relevanți, să se surprindă acel grad de naturalete care a evoluat fără o influență antropică semnificativă, fiind vizate tocmai structurile de tip „old-growth forest” pentru a permite o identificare expeditivă. Acest lucru este considerat important la nivel național/regional pentru a face diferența față de pădurile gospodărite, care au fost, în mod deliberat, conduse pentru a atinge o structură similară prin practici silviculturale apropiate de natură (de exemplu, perioade lungi de rotație sau sistemul de selecție).

Se vor identifica acest tip de **păduri virgine și cvasivirgine**, foarte valoroase și importante pentru declararea de Zone de Protecție Strictă, conform OM nr. 3397/2012 (vezi tab. 3), respectiv OM nr. 2525/2016.)*.*

**Tabel 3 – Definirea și criteriile propuse pentru pădurile virgine și cvasivirgine**

|  |  |
| --- | --- |
| **Pădurea virgină** este acea pădure care s‑a format și dezvoltat exclusiv sub acțiunea factorilor naturali și în care procesele ecosistemice în dinamica lor, se produc fără nici o influență antropică directă sau indirectă.  **Criteriul 1: Naturalitatea**  Indicatori: 1.1. Compoziție și distribuție naturală a speciilor componente. 1.2. Prezența unor structuri complexe stratificate în plan vertical și mozaicat în plan orizontal, fiind evidentă textura specifică constituită din faze de dezvoltare — regenerare, tinerețe, maturitate/ optimală, terminală/ bătrânețe, dezagregare. 1.3. Biodiversitate accentuată, inclusiv sub raportul dimensiunilor și vârstei arborilor, unii dintre aceștia având vârste apropiate de limita longevității fiziologice. Frecvent,  structura plurienă și relativ plurienă. 1.4. Lipsa intervențiilor silviculturale și a celorlalte activități antropice, inclusiv a pășunatului domestic.  Nu se admit cioate.  1.5. Prezența frecventă a lemnului mort pe picior și la sol, aflat în diferite stadii de descompunere.  1.6. Consistența (indicele de închidere a coronamentului) naturală, adecvată condițiilor staționale, variabilă în raport cu faza de dezvoltare. În condiții staționale precare, consistența este mult subunitară (Molidiș de stâncărie calcaroasă, Molidiș cu *Polytrichum*). 1.7. Sol nealterat (cu excepția eroziunii produse natural). 1.8. Absența drumurilor și construcțiilor în pădure, cu excepția unei infrastructuri necesare managementului de cercetare științifică și a unor trasee tematice și/sau turistice, precum și pichetarea limitelor amenajistice. 1.9. Accesibilitate dificilă sau restricționată.  **Criteriul 2: Mărimea suprafeței și limite** Indicatori: 2.1. Mărimea suprafeței pădurilor virgine (ansamblul unităților amenajistice) va fi de cel puțin 20 de hectare (fără fragmentele care nu corespund criteriilor de selecție), cu excepția ecosistemelor rare și de mare interes ecologic (ecosisteme cu *Pinus cembra*, ecosisteme unicat din Delta Dunării s.a.) pentru care suprafața minimă va fi de 10 hectare. Ecosistemele rare și de mare interes ecologic vor fi înconjurate de zone tampon de protecție.  2.2. Dispunere continuă (compactă) a pădurii, astfel încât să se asigure autoreglarea și perpetuarea ecosistemului.  2.3. Limite naturale (culmi, văi, pâraie, liziera pădurii ş.a.), astfel încât pădurii selectate să i se asigure stabilitate la acțiunea factorilor externi, fără ca aceste limite să se suprapuna în mod obligatoriu cu limitele parcelare. 2.4. Se pot include și eventuale suprafețe care nu corespund criteriilor de selecție, fără ca aceste suprafețe să depășească 10–15% din suprafața totală a arboretelor care îndeplinesc condițiile de selecție.  2.5. Frecvent, configurație fragmentată a suprafeței terenului (cauzată de antrenarea solului din jurul rădăcinilor principale ale arborilor mari, doborâți natural). | **Pădurea cvasivirgină** este pădurea virgină din trecut, care, între timp, a suferit modificări antropice observabile, nesemnificative asupra structurii, stațiunii și proceselor ecosistemice.  **Criteriul 1: Naturalitatea**  Indicatori: 1.1. Compoziție și distribuție naturală a speciilor componente.  1.2. Prezența unor structuri complexe stratificate în plan vertical și mozaicat în plan orizontal, fiind evidentă textura specifică constituită din diverse faze de dezvoltare. Pot lipsi unele faze de dezvoltare, cu deosebire faza de dezagregare sau faza de regenerare.  1.3. Biodiversitate ridicată, inclusiv sub raportul dimensiunilor și vârstei arborilor, unii dintre aceștia având elemente de arboret cu vârste de peste 150 de ani. Frecvent, structura plurienă și relativ plurienă.  1.4. Lipsa intervențiilor silviculturale în ultima perioadă de 30 de ani. Se admit cel mult 5 cioate vechi la hectar, având diametre de peste 15 cm, aflate în diferite stadii de descompunere.  1.5. Prezența lemnului mort pe picior și la sol, aflat în diferite stadii de descompunere.  1.6. Consistența — indicele de închidere a coronamentului — naturală sau apropiată de aceasta (diminuată cu cel mult 0,2) adecvată condițiilor staționale, variabilă în raport cu faza de dezvoltare. În condiții staționale precare, consistența este mult subunitară.  1.7. Sol nealterat de eroziune datorată intervențiilor antropice. Se admit drumuri vechi de exploatare, dar acestea sunt neutilizate și acoperite în mod natural cu litieră, plantule, arbuști, arbori și/sau plante ierboase.  1.8. Absenţa drumurilor și construcțiilor în pădure sau existența unor drumuri care nu au fost utilizate în ultima perioada de 30 ani. Fac excepție infrastructura managementului de cercetare științifică și a unor trasee tematice și/sau turistice, precum și pichetarea limitelor amenajistice.  **Criteriul 2: Mărimea suprafeței și limite** Indicatori:  2.1. Mărimea suprafeței pădurilor cvasivirgine (ansamblul unităților amenajistice) va fi de cel puțin 30 de hectare (fără fragmentele care nu corespund criteriilor de selecție), cu excepția ecosistemelor rare și de mare interes ecologic (ecosisteme cu *Pinus cembra*, ecosisteme unicat din Delta Dunării ș.a.) pentru care suprafața minimă va fi de 10 hectare. Ecosistemele rare şi de mare interes ecologic vor fi înconjurate de zone tampon de protecție.  2.2. Dispunere continuă (compactă) a pădurii, astfel încât să se asigure autoreglarea și perpetuarea ecosistemului.  2.3. Limite naturale (culmi, văi, pâraie, liziera pădurii ş.a.), astfel încât pădurii selectate să i se asigure stabilitate la acțiunea factorilor externi, fără ca aceste limite să se suprapună în mod obligatoriu cu limitele parcelare. Pădurea cvasivirgină poate fi marginită și de limite artificiale: drumuri permanente, culoare pentru linii de înaltă tensiune, căi ferate s.a..  2.4. Suprafețele care nu corespund criteriului de naturalitate (criteriul 1), nu pot depăși 15% din suprafața totală a arboretelor care îndeplinesc criteriile de selecție. |

Vor fi identificate și declarate ca Zone de Protecție Strictă, în primul rând, pădurile virgine și cvasivirgine din cadrul Catalogului Național, în conformitate cu OM nr. 3397/2012, OM nr. 2525/2016 și ghidul elaborat de către Ministerul Mediului: <http://www.mmediu.ro/articol/ghidul-de-bune-practici-privind-intocmirea-si-verificarea-studiilor-de-identificare-a-padurilor-virgine-cvasivirgine/3237>.

Există deja identificate suprafețe de păduri virgine și cvasivirgine, ca urmare a declasificării, care nu sunt incluse în Catalogul Național, dar care vor fi luate în considerare în analiză pentru Zone de Protecție Strictă. Vor fi avute în vedere și alte păduri virgine și cvasivirgine ce vor fi identificate prioritar, utilizând criteriile din OM nr. 3397/2012, precum și ghidul elaborat de către Ministerul Mediului: <http://www.mmediu.ro/articol/ghidul-de-bune-practici-privind-intocmirea-si-verificarea-studiilor-de-identificare-a-padurilor-virgine-cvasivirgine/3237>.

La acestea se vor adăuga Pădurile declarate Păduri de fag vechi și primare din Carpați și din alte regiuni ale Europei (de pe teritoriul românesc), înscrise în Patrimoniul Universal UNESCO, care se suprapun doar partial cu suprafetele deja incluse in Catalogul National. De asemenea, va fi luată în considerare pentru a fi declarată ZPS, subzona tampon de protecție (conform Ghidului IUCN).

Pentru identificarea acestor păduri se va urmări încadrarea funcțională din Amenajamentul silvic după cum urmează:

**Tabel 4 – Categorii și tipuri funcționale ale pădurilor seculare conform Amenajamentelor silvice**

|  |  |  |
| --- | --- | --- |
| **Categorie funcțională** | | **Tipul funcțional** |
| **Cod** | **Denumire** |
| 1.5.j | Arboretele din păduri virgine | T I |
| 1.5.o | Arboretele din păduri cvasivirgine | T I |
| 1.5.p | Arboretele incluse în păduri naturale seculare de valoare deosebită | T II |
| 1.6.q | Arboretele din siturile naturale ale patrimoniului universal UNESCO, incluse în zona strict protejată | T I |
| 1.6.r | Arboretele aflate în subzona de tampon de protecție a siturilor UNESCO | T I |

Din categoria funcțională 1.5.p vor fi selectate doar arboretele care îndeplinesc criteriile corespunzătoare pădurilor virgine și cvasivirgine.

Pentru evidențierea acestei categorii de arborete, atât în ariile naturale protejate, cât și în afara acestora este esențială consultarea amenajamentelor silvice la nivel național, Catalogul Național al Pădurilor Virgine și Cvasivirgine și documentația de desemnarea a pădurilor înscrise în Patrimoniul Universal UNESCO și, după caz, verificarea în teren pentru validrea suprafețelor propuse. Verificarea în teren va fi realizată în perioada de implementare a contractului. De asemenea, este obligatorie colectarea de informații de la administratorii/proprietarii acestor suprafețe.

**C. Alte păduri cu înalt grad de naturalitate și care îndeplinesc roluri multiple de protecție**

În cadrul suprafețelor potențiale de protecție strictă, se va acorda atenție și zonelor forestiere care **nu se califică drept Păduri Seculare de tip Old-Growth Forests** (adică nu respectă toate criteriile și indicatorii stabiliți prin legislatia națională), dar care totuși îndeplinesc următoarele criterii:

**Rol de protecție multifuncțional**

Include arborete pentru care (i) **nu se reglementează procesul de producție** (TI, TII) și al căror (ii) management este **compatibil cu regimul de protecție strictă.**

Condiția de “a nu fi reglementat procesul de producție” se impune pentru a face distincția față de arboretele cu structuri naturale, dar care sunt astăzi menținute /conduse în mod deliberat ca rezultat al sistemului de gospodărire apropiat de natură planificat. Este esențial să se facă această distincție pentru a permite continuitatea în timp și spațiu al acestui sistem silvicultural ce prezintă multiple beneficii sub raportul serviciilor ecosistemice.

**Indicatori de naturalitate**

* Fitocenozele edificate de specii native conform condițiilor de mediu locale, regenerate în mod natural;
* Ecosisteme cu structuri complexe, conțin diferite stadii de dezvoltare, care formează un mozaic pe orizontală și cu o structură verticală stratificată;
* Densitatea ridicată a “arborilor habitat” și prezența „arborilor veterani” care au ajuns la senescență este esențială (arbori din generațiile anterioare, muribunzi din cauza senescenței);
* Prezența arborilor bătrâni, care au mai mult de jumătate din vârsta fiziologică (adică peste 150 – 250 de ani pentru principalele specii forestiere), și care sunt dominanți (adică acoperă cel puțin 35% din suprafață);
* Prezența lemnului mort pe picior și căzut, în toate stadiile de degradare și pe întreaga suprafață a pădurii, în care cea mai mare parte a volumului de lemn mort provine de la cei mai mari arbori care au atins senescența și au murit;
* Consistență naturală în funcție de tipul natural de pădure și de condițiile staționale.

**Nota**: Acești indicatori ar trebui considerați în mod cumulativ.

Aceste păduri vor fi supuse unui regim de protecție strictă – regim de ocrotire (TI) tocmai pentru a susține restabilirea (pe termen mediu) al unui echilibru pe clase de vârstă a arboretelor la nivel de peisaj forestier. Fiind supuse unui regim de protecție strictă este de așteptat ca pe termen lung să ajungă și acestea la o structură apropiată de pădurile seculare de tip old-growth forests.

Pentru identificarea acestor păduri se vor selecta preliminar GIS/AS arboretele pentru care nu se reglementează procesul de producție și al căror management este compatibil cu regimul de protecție strictă (sunt excluse pădurile în care sunt necesare lucrări pentru maximizarea rolului funcțional atribuit prin amenjamentul silvic). Îndeplinirea indicatorilor de naturalitate urmează a fi validată, după caz, prin consultarea administrarea/proprietarilor și verificări în teren în perioada contractului.

1. **Habitate forestiere prioritare, ecosisteme rare, vulnerabile, periclitate**

Habitate naturale prioritare reprezintă cele mai valoroase habitate de interes comunitar, protejate la nivelul UE, prin Directiva Habitate.

În România sunt prezente următoarele tipuri de habitate prioritare forestiere de interes comunitar, conform clasificării *Directivei Habitate*:

* 91E0\* Păduri aluviale cu *Alnus glutinosa* și *Fraxinus excelsior* (*Alno-Padion, Alnion incanae, Salicion albae*) – habitat forestier marginal situat la tranziția între ecosistemele terestre și cele acvatice de apă dulce curgătoare, în general puternic periclitat antropic prin intervenții atât asupra biocenozelor cât și asupra ecotopului acestuia.
* 9180\* Păduri din *Tilio-Acerion* pe versanți abrupți, grohotișuri și ravene – habitat de tip forestier, edificat de specii de arbori care se dezvoltă la baza stâncilor, pe versanți abrupți, pe grohotișuri; acest tip de habitat este compus din specii de arbori cu o incredibilă adaptabilitate de a vegeta în aceste condiții particulare extreme; este indicată non-intervenția în integralitate a tipului de habitat, întrucât eliminarea fitocenozei poate înrăutăți condițiile de habitat, iar regenerarea pe aceste condiții extreme este dificilă după tăiere.
* 91D0\* Turbării cu vegetație forestieră – vegetația forestieră este reprezentată de păduri, dar adesea rarițti de: molid, pin silvestru, mesteacăn, precum și tufărișuri de jneapăn din etajul boreal și alpin, care vegetează în condiții staționale extreme, pe substrat turbos – pe zonele marginale între terenurile cu soluri normale, productive și zone de turbării propriu-zise, cu apă stagnantă sau încet curgătoare, în condiții de climat rece montan.
* 91H0\* Vegetație forestieră panonică cu *Quercus pubescens* – habitatul forestier este reprezentat de păduri de stejari xerofili care vegetează la marginea și pe dealurile Câmpiei Panonice, în stațiuni cu expoziție sudică și extrem de uscate, pe soluri superficiale, adesea pe substrate calcaroase; habitat cu prezență rară.
* 91I0\* Vegetație de silvostepă eurosiberiană cu *Quercus* spp. – habitat reprezentat de vegetație xerotermofilă din câmpiile din sud-estul Europei. Acest tip de habitat, care forma odată vegetația naturală a Europei de sud-est, este foarte fragmentat, iar suprafața ocupată este în prezent mult redusă (apare în general pe zone de câmpie și dealuri joase, unde pădurile au fost restrânse în ultimele sute de ani, pentru utilizarea ân scop agricol a terenurilor).
* 9530\* Vegetație forestieră sub-mediteraneană cu endemitul *Pinus nigra* ssp. *banatica* - habitatul cuprinde păduri situate în general, în etajul montan mediteranean, pe substrat dolomitic, dominate de pini din grupul *Pinus nigra*; în România acest tip de habitat apare sub formă de rariști de pin negru (*Pinus nigra subsp. pallasiana*) în zona Banat, reprezentând o disjuncție nordică a pinetelor din vestul Peninsulei Balcanice. Habitatul este localizat doar în această zonă a țării și reprezintă o particularitate specifică; habitatul are o foarte bună reprezentare în Parcul Național Domogled- Valea Cernei; pe suprafețe mici, apare și la Cazanele Dunării – Svinita și în Munții și platoul Mehedinți.

**Suprafețele ocupate de habitate forestiere de interes conservativ prioritar, aflate în stare favorabilă de conservare, vor fi propuse în integralitatea lor pentru desemnarea de zone de strictă protecție conform Strategiei UE. Pentru identificarea acestora se vor folosi atât amenajamentele silvice, cât și informațiile din Planurile de management ale ariilor naturale protejate respective (distribuția habitatului și evaluarea stării de conservare a acestuia).**

De asemenea, se va urmări identificarea, pe cât posibil pe baza documentațiilor existente, a suprafețelor cu habitate de interes comunitar din următoarele tipuri de habitate cu valoare conservativă ridicată, situate în arii naturale protejate și chiar în vecinătatea acestora:

* 91AA Vegetație forestieră ponto-sarmatică cu stejar pufos - este un habitat format din păduri extrazonale dominate de stejar pufos, cu flora submediteraneană, cu distribuție insulară, în sudul și sud-estul României: în Dobrogea, în Moldova de sud – în patrulaterul Galați-Tecuci-Bârlad-Râul Prut, în Câmpia și Defileul Dunării, pe zona de silvostepă - subzona silvostepei cu păduri de stejari termofili.
* 91Q0 Păduri relictare de *Pinus sylvestris* pe substrat calcaros – apare în etajul nemoral, pe roci în general calcaroase, pe sub formă de enclave, fragmentat, pe suprafețe mici. Fitocenozele sunt dominate de *Pinus sylvestris* și, în general, ocupă suprafețe reduse intercalate între alte tipuri de habitate zonale.
* 91X0 Păduri dobrogene de fag – habitatul este un relict al vremurilor din platforma Podișului Nord Dobrogean și Munții Macinului ce erau acoperiți de vegetație specifică zonelor montane și de dealuri înalte; în prezent, este rămas pe suprafețe reduse și izolate, în condițiile climatului stepic al Dobrogei. Singurul nucleu rămas în prezent este în Rezervația naturală Valea Fagilor din Luncavita, Măcin.
* 9420 Păduri de *Larix decidua* și/sau *Pinus cembra* din regiunea montană - habitatul cuprinde păduri și rariști de molid din etajul boreal, situate la altitudini de 1600 – 1900 m, în stratul arborilor alături de molid (*Picea abies*) apar mai rar zâmbru (*Pinus cembra*), iar în unele zone ale țării și/sau larice (*Larix decidua*), cu acoperire redusă - sub 60% și înălțimi reduse; frecvent arborii sunt în grupe de câteva exemplare. Habitatele de rariște reprezintă habitate de tranziție între pădure, către habitatele de tufărișuri și pajiștile alpine și subalpine.

În general, tipurile de habitate forestiere de interes comunitar prezentate, au și o corespondență cu tipurile de habitate românești cu valoare ridicată de conservare.

Există însă și o serie de habitate românești – definite conform nomenclatorului habitatelor din România, care au o foarte mare valoare conservativă, prin raritatea lor și pentru biodiversitate, dar care nu au corespondent în nomenclatorul habitatelor de interes comunitar.   
Acestea vor fi, de asemenea identificate în cea mai mare măsura posibilă, atât în interiorul rețelei de arii naturale protejate existente, cât și în afara acestora, pentru a fi propuse pentru conservare strictă:

* R4403 Păduri danubian-panonice de anin negru (*Alnus glutinosa*) cu *Iris pseudacorus*, care are apariții rare în zone de mlaștini din lunci și câmpiile joase. Acest habitat a fost în trecut foarte răspândit în mlaștinile din Câmpia de Vest, ulterior suprafața ocupată s-a redus și fragmentat prin modificarea condițiilor staționale propice dezvoltării fitocenozelor specifice acestuia, prin lucrări de desecare și îndiguire care au survenit pe acest teritoriu. În zonele de sud şi est ale țării, acest habitat apare rar în mlaştini din lunci, pe zona pădurilor de stejar (Jiu, Câlnistea, pe mici zone care însoțesc salba de lacuri din jurul Bucureștiului, în zona izvoarelor de coastă cu curs foarte lent etc.). Fitocenoza forestieră este dominată în etajul superior al arborilor, de aninul negru (*Alnus glutinosa*), iar în covorul ierbos, foarte dezvoltat apar speciile caractersitice *Carex elongata, Carex paniculata,* precum și alte specii de *Carex (C. acutiformis, C. riparia, C. elongata, C. paniculata ş.a), Iris pseudacorus* şi *Thelypteris palustris.*

În timp ce aninișurile de anin alb (habitat cod R4401 în clasificarea națională) și cele de anin negru (habitat românesc R4402), care constituie habitatul de interes comunitar prioritar 91E0\* vegetează în lunci montane și colinare, dezvoltându-se în mod specific în zone limitrofe cursurilor de apă (dulce) și pe depunerile aluviale (mai grosiere la munte și mai fine – pietris, nisip, soluri de tip aluviosol pe zone de deal și câmpie), habitatul R4403 se dezvoltă în mod specific pe terenuri mlăștinoase, pe soluri de tip gleisol, în zone depresionare din câmpii sau din lunci, continuu aprovizionate cu apî din râuri sau izvoare. În aceste condiții, adesea arborii de anin negru se dezvoltă pe rădăcini înălțate deasupra nivelului apei stagnante – “picioroange”.

* R4164 Păduri balcanice de nuc (*Juglans regia*) și sâmbovină (*Celtis australis*) cu *Scutellaria pichleri,* care poate fi identificat în sudul Podișului Mehedinți și în Defileul Dunării, în etajul nemoral, subetajul pădurilor de gorun și de amestec cu gorun, pe zone foarte restrânse. Asocierile vegetale specifice acestui habitat sunt caracteristice unor condiții staționale “de nișă”, asemenea habitatului de interes cumunitar prioritar 9180\*; relieful este de bolovănișuri la baza pereților stâncosi și a versanților abrupți, pe zone altitudinale joase 100-300 m. Fitocenoza forestieră este edificată de specii europene submediteraneene şi caucaziene, speciile edificatoare din etajul superior fiind sâmbovina (*Celtis australis*) și nucul comun (*Juglans regia*). Stratul ierburilor și subarbuștilor este bine dezvoltat, cu multe specii termofile-submediteraneene, între care apare specia caracteristică *Scutellaria pichleri.*
* Păduri de liliac sălbatic (de exemplu Rezervația de la Ponoarele, județul Mehedinți), păduri de alun turcesc (de exemplu Rezervația Gorganu, județul Mehedinți), păduri din albiile râurilor, alte ecosisteme forestiere rare etc.

Aceste habitatele forestiere cu valoare conservativă ridicată, habitate rare și/sau care vegetează în condiții particulare, extreme, habitate marginale vor fi identificate pe baza documentațiilor existente: hărți de distribuție pentru ariile protejate unde există studii de cartare-inventariere, iar acolo unde nu există planuri de management și în afara ariilor naturale protejate - pe baza amenajamentelor silvice.

Se va evalua prezența habitatelor prin studierea și coroborarea informațiilor privind: tipuri staționale, tipuri naturale de pădure, descrierea arboretelor, caracterul tipului de pădure etc. Informații ajutătoare pentru identificarea ecosistemelor marginale cu vegetație forestieră se pot obține din încadrarea funcționala a arboretelor, dar este obligatoriu ca această informație să fie completată cu descrieri de vegetație. În acest sens exemplificăm tabelul de mai jos:

**Tabel 5 – Încadrare funcțională a arboretelor care ajută la identificarea habitatelor cu valoare ridicată de conservare**

| **Categorie funcțională** | | **Tipul funcțional** |
| --- | --- | --- |
| **Cod** | **Denumire** |
| 1.2.a | Arboretele situate pe stâncării, pe grohotișuri și pe terenuri cu eroziune în adâncime și pe terenuri cu înclinare mai mare de 30° pe substrate de flis (facies marnos, marno-argilos și argilos), nisipuri, pietrișuri și loess, precum și cele situate pe terenuri cu înclinare mai mare de 35° pe alte substrate litologice | T II |
| 1.2.c | Arboretele/Benzile de pădure din jurul golurilor alpine | T II |
| 1.2.i | Arboretele situate pe terenuri cu înmlăştinare permanentă | T II |
| 1.3.a | Arboretele din stepă și silvostepă cu condiții grele de regenerare, cu excepția zăvoaielor și pădurilor de luncă din aceste zone | T II |
| 1.3.b | Arboretele de stejar pedunculat din zona de câmpie, cu condiții grele de regenerare | T II |
| 1.3.c | Arboretele de stejar pufos și brumăriu, din silvostepă, cu condiții grele de regenerare | T II |
| 1.3.f | Lizierele situate de-a lungul trupurilor de pădure din zona de câmpie și coline joase | T II |
| 1.3.i | Jnepenișuri | T I |
| 1.3.h | Arboretele situate în condiții foarte grele de regenerare | T II |
| 1.3.m | Pădurile situate în vecinătatea Mării Negre și a lacurilor litorale | T II |
| 1.5.e | Arboretele constituite în zone de protecție a monumentelor naturii | T II |
| 1.5.u | Arboretele din ecosisteme forestiere rare, amenințate sau periclitate | T II |
| 1.6.c | Arboretele din parcurile naționale din zona de conservare durabilă constituite din primul rând de parcele limitrofe zonei de protecție strictă/integrală | T II |
| 1.6.n | Arboretele din rezervațiile biosferei, incluse în zona tampon | T II |

Habitate marginale vor fi studiate și pe unitățile din amenajamente încadrate ca: T (talveg), N (teren neproductiv pentru producție silvică), uneori chiar V (teren pentru hrana vânatului – a faunei sălbatice), Acestea fiind analizate de la caz la caz, fara a fi incluse terenuri cu halde de steril sau alte terenuri degradate antropic.

Identificarea zonelor de importanță conservativă specială în afara rețelei de arii protejate existentă, poate oferi indicii importante pentru constituirea coridoarelor ecologice (spre exemplu: de-a lungul cursurilor de apa care leagă situri existente, înglobând habitate ripariene, benzi de pădure din jurul golurilor alpine/subalpine etc.), precum și pentru constituirea de noi arii protejate.

1. **Păduri cu Valoare Ridicată de Conservare**

Alte suprafețe care urmează a fi evaluate în vederea declarării de Zone de Protecție Strictă, sunt reprezentate de zonele din fondul forestier național, constituite ca **Păduri cu valoare ridicată de conservare** (PVRC), în cadrul procedurilor de obținere a certificării FSC și care sunt, în prezent, gospodărite în regim de management conservativ, asumat de către proprietari/administrator, pentru asigurarea cerințelor de management, conform standardului FSC (Forest Stewardship Council).

Certificarea managementului forestier este un act voluntar, procesul de certificare putând fi demarat numai la solicitarea proprietarului/ administratorului pădurii respective și reprezintă evaluarea modului de administrare și gospodărire a unei păduri, în raport cu un standard acreditat.

În accepțiunea generală, termenul cel mai utilizat în definirea certificării managementului forestier este cel de "*certificarea pădurilor*". În vederea certificării, Forest Stewardship Council (FSC) a elaborat un set de [principii și criterii](https://www.certificareforestiera.ro/doc/Principii%20si%20criteriilFSC.pdf), care sunt considerate general valabile în managementul responsabil al unei păduri și fac referire la aspectele de mediu, sociale și economice ale mangementului forestier. Pe baza acestora, s-au dezvoltat standarde de certificare naționale, care detaliază principiile și criteriile generale de management forestier, prin elaborarea de indicatori și verificatori specifici.

Conceptul de „**Păduri cu Valoare Ridicată de Conservare (PVRC)**” se regăsește în cadrul Principiului 9 din sistemul de certificare FSC. Așa cum reiese și din titulatura, acest principiu se referp strict la anumite zone de păduri care îndeplinesc funcții importante din anumite puncte de vedere (ecologic, social, cultural și al biodiversităţii). În cadrul procesului de certificare, identificarea și gospodărirea adecvată a “**Pădurilor cu Valoare Ridicată de Conservare**“ (PVRC) reprezintă o cerință de bază.

Exemple de păduri cu valoare ridicată de conservare pot fi:

* + - suprafețe forestiere care adăpostesc specii amenințate cu dispariția, ecosisteme forestiere rare;
    - o pădure care protejează sursa de apă potabilă pentru o comunitate;
    - păduri care asigură lemn sau alte produse pentru comunități locale strict dependente de aceste resurse
    - păduri legate de identitatea culturală sau religioasă a unei anumite comunități sau a unei anumite zone.

În funcție de rolul principal pe care îl îndeplinesc (conservarea biodiversității, rol social-cultural și ecologic), rezultă ca atare, 6 categorii:

* PVRC 1Suprafețe forestiere, care conțin zone cu biodiversitate ridicată, de importanță globală, regională sau națională;
* PVRC 2Suprafețe forestiere extinse de importanță globală, regională sau națională, în care populațiile speciilor autohtone există în forma lor naturală din punct de vedere al distribuției și densității;
* PVRC 3Suprafețe forestiere cu ecosisteme rare, amenințate sau periclitate;
* PVRC 4Suprafețe forestiere care asigură servicii de mediu esențiale în situații critice (ex.: protecția surselor de apă, controlul eroziunii, combaterea poluării etc.);
* PVRC 5Suprafețe forestiere esențiale pentru satisfacerea necesităților de bază ale comunităților locale;
* PVRC 6Suprafețe forestiere a căror valoare este esențială pentru păstrarea identității culturale a unei comunități sau a unei zone.

Se vor considera ca potențiale zone de protecție strictă în cadrul acestui studiu numai acele PVRC din categoria 1 și 3 pentru care măsurile de management sunt compatibile cu un regim de protecție strict. Se are în vedere că pădurile constituite ca PVRC necesită adesea măsuri de management activ (inclusiv extragerea arborilor, lucrări de infrastructură etc.), cu respectarea unui anume grad de restricții, astfel încât valorile de conservare identificate, să se păstreze și chiar să se îmbunătățească în timp. Este importantă consultarea bazei de date pentru păduri ale căror proprietari/ administratori au procedat la constituirea de PVRC, în cadrul procesului de certificare FSC și care își exprimă acordul pentru desemnarea ca ZPS. Identificarea și analiza acestora este importantă și ca bază de plecare pentru constituirea de noi zone de arii protejate.

1. **Păduri care au fost supuse regimului de conservare specială și până în prezent, în baza prevederilor amenajamentelor silvice**

În România există zone de păduri care beneficiază de statut de protecție specială, în baza a diferite acte normative și de reglementare; între acestea, amenajamentele silvice elaborate și aprobate în temeiul Codului silvic și al reglementărilor subsecvente specifice, prevăd zone de păduri supuse unui management cu diferite grade de restricții, conform încadrării în “grupa I funcțională - păduri cu funcții speciale de protecție”.

Adoptarea măsurilor de gospodărire, a caracteristicilor intervențiilor reglementate pentru arboret se face în raport cu *tipurile de categorii funcționale,* acestea reprezentând o grupare a categoriilor funcționale pentru care sunt prevăzute măsuri silviculturale similare. În acest mod, gospodărirea în regim silvic a pădurilor s-a făcut, și până în prezent, prin tratarea în regim special de conservare a unor arborete, respectiv cele încadrate la tipurile funcționale denumite TI, TII, TIII și TIV.

Zonarea funcțională și reglementarea modului de gospodărire a pădurilor practicată în țara noastră, au condus la administrarea unor suprafețe însemnate în regim de conservare specială și până în prezent, incluse în tipurile funcționale TI si TII, în baza prevederilor amenajamentelor silvice.

Prezentăm mai jos un tabel centralizator al categoriilor funcționale prevăzute prin actele normative de specialitate (O.M. nr. 766/2018, O.M. nr. 2536/2022), ca fiind asociate unui management conservativ restrictiv de tip TI sau TII, cu mențiunea că vom relua în tabelul 6 și categoriile deja prezentate în tabelele 2-5, anterioare (mai puțin cele corespunzătoare arboretelor din rețeaua ariilor naturale protejate, precizate la punctul respectiv).

**Tabel 6 – Categorii funcționale asociate tipurilor funcționale TI și TII, compatibile cu cerințele de identificare a arboretelor cu valoare ridicată pentru biodiversitate**

| **Categorie funcțională** | | **Tipul funcțional** |
| --- | --- | --- |
| **Cod** | **Denumire** |
| 1.1.a | Arboretele situate în perimetrele de protecție a izvoarelor, a zăcămintelor și surselor de apă minerală și potabilă | T II |
| 1.2.a\* | Arboretele situate pe stâncării, pe grohotișuri și pe terenuri cu eroziune în adâncime și pe terenuri cu înclinarea mai mare de 30° pe substrate de flis (facies marnos, marno-argilos şi argilos), nisipuri, pietrișuri și loess, precum și cele situate pe terenuri cu înclinare mai mare de 35°, pe alte substrate litologice | T II |
| 1.2.b | Arboretele constituite din subparcele întregi, limitrofe drumurilor publice de interes deosebit și căilor ferate normale, din zonele cu relief accidentat situate pe terenuri cu înclinare mai mare de 25° și cu pericol de alunecare | T II |
| 1.2.c | Arboretele / Benzile de pădure din jurul golurilor alpine | T II |
| 1.2.d | Arboretele din jurul marilor construcții hidrotehnice, pe o rază minimă de 200 m, în funcție de pericolul de eroziune și de alunecare a terenului | T II |
| 1.2.f | Arboretele situate în zonele de formare a avalanselor și pe culoarele acestora | T II |
| 1.2.h | Arboretele situate pe terenuri alunecătoare | T II |
| 1.2.i | Arboretele situate pe terenuri cu înmlăștinare permanentă | T II |
| 1.3.a | Arboretele din stepă și silvostepă cu condiţii grele de regenerare, cu excepția zăvoaielor și pădurilor de luncă din aceste zone | T II |
| 1.3.b | Arboretele de stejar pedunculat din zona de câmpie, cu condiții grele de regenerare | T II |
| 1.3.c | Arboretele de stejar pufos și brumăriu, din silvostepă, cu condiții grele de regenerare | T II |
| 1.3.f | Lizierele situate de-a lungul trupurilor de pădure din zona de câmpie și coline joase | T II |
| 1.3.h | Arboretele situate în condiţii foarte grele de regenerare | T II |
| 1.3.i | Jnepenișsuri | T I |
| 1.3.m | Pădurile situate în vecinătatea Mării Negre și a lacurilor litorale | T II |
| 1.4.a | Arboretele constituite în păduri parc, parcuri recreative, tematice sau educaționale | T II |
| 1.4.c | Arboretele din jurul stațiunilor balneoclimaterice, climaterice și al sanatoriilor de importanță națională, stabilite de autoritatea publică centrală pentru sănătate | T II |
| 1.4.g | Arboretele din trupuri de pădure esențiale pentru păstrarea identității culturale a comunităților locale | T II |
| 1.5.a | Arboretele cuprinse în rezervații naturale cu management activ ce vizează conservarea | T II |
| 1.5.i | Arboretele destinate protecției unor specii ocrotite de faună | T II |
| 1.5.k | Arboretele din parcuri dendrologice și arboretumuri | T II |
| 1.5.l | Arboretele din păduri destinate conservării resurselor genetice | T II |
| 1.5.u | Arboretele din ecosisteme forestiere rare, amenințate sau periclitate | T II |

*\*Pentru categoria funcțională 1.2.a se vor lua în considerare pante peste 40 grade, prioritar.*

Administrarea în regim conservativ a arboretelor pe o perioada îndelungată de timp a asigurat condiții de refacere a unui ecosistem forestier cu grad ridicat de similitudine cu ecosistemele naturale, atât în ceea ce privește compoziția habitatului de pădure, cât și funcționarea proceselor specifice de autoreglare, regenerare, prezența de arbori căzuți pe picior și la sol (lemn mort).

Suprafata acestor arborete care au fost gestionate până în prezent în TI și TII, conform zonării funcționale a acestora și pe baza amenajamentelor silvice, va fi analizată oportunitatea încadrării pentru non-intervenție.

Totodată, pentru (i) identificarea zonelor de protecție strictă într-un mod proporțional la nivelul regiunilor biogeografice (în cazul regiunilor biogeografice Continentală, Panonică, Pontică, Stepică), precum și pentru a (ii) asigura constituirea de trupuri compacte de pădure capabile să se autoregleze și (iii) pentru a asigura eficiența administrativă a zonelor de protecție strictă cu grad ridicat de naturalitate, pentru (iv) asigurarea reprezentativității tuturor habitatelor forestiere la nivel național și din Situri Natura 2000, unde nu există arborete din tipul TI și TII, cât și (v) pentru asigurarea culoarelor ecologice și conectivitățiile ecologice, se vor analiza și selecta arborete administrate în prezent conform tipurilor funcționale TIII și TIV, respectiv din grupa funcțională 1. În funcție de criteriile ce vizează reprezentativitatea, conectivitatea și structura ecologică funcțională a habitatelor, se pot selecta păduri din alte categorii funcționale pentru a îndeplini aceste cerințe. Astfel, pentru desemnarea ca zone de protecție strictă a suprafețelor pentru care, în prezent, se reglementează procesul de producție, propunerile trebuie să țină cont de punctul de vedere exprimat de administratorii de pădure, urmărind, în acest fel, reducerea impactului socio-economic și consolidarea eficienței administrative a viitoarelor zone de protecție strictă.

Se vor selecta acele arborete încadrate în categoriile funcționale de mai jos (Tabel 7 și 8) și care îndeplinesc valori ridicate de biodiversitate conform criteriilor enunțate la capitolele B, C, D, E și G ce vor fi propuse pentru protecție strictă prin prezentul Contract.

Mai jos, prezentăm alte încadrări funcționale, pe baza cărora arboretele din ariile naturale protejate anterior prezentate, se regăsesc în amenajamentele silvice, pentru a facilita analiza acestora, pe baza datelor din amenajament.

**Tabel 7 – Alte încadrări funcționale pentru arboretele din arii protejate desemnate**

| **Categorie funcțională** | | **Tipul funcțional** |
| --- | --- | --- |
| **Cod** | **Denumire** |
| 1.5.a | Arboretele cuprinse în rezervații naturale cu management activ ce vizează conservarea | T II |
| 1.5.b | Arboretele cuprinse în rezervații naturale cu management activ ce vizează valorificarea durabilă | TIII |
| 1.6.r | Arboretele din siturile naturale ale patrimoniului universal UNESCO, altele decât cele incluse în categoria funcționala 1.6.q | T III |

În cadrul unui Sit Natura 2000, măsurile de gospodărire a habitatelor sunt adoptate în sensul asigurarii unei dezvoltări durabile, prin utilizare durabilă a resurselor. În concordanță cu obiectivul principal al Rețelei Natura 2000, măsurile de management adoptate pentru habitatele forestiere vizează asigurarea/menținerea stării de conservare „*favorabilă*” a habitatelor/speciilor de interes comunitar, desemnate prin Directiva Habitate 92/43 EEC.

În ceea ce privește identificarea în siturile Natura 2000 de tip SCI/SAC și a celor de tip SPA, a zonelor de păduri supuse unui management restrictiv, în temeiul unor acte de reglementare existente, aceasta trebuie să se bazeze pe informațiile din planurile de management, dacă există, sau pe alte convenții de administrare recunoscute de către proprietarii /administratorii terenurilor.

**Tabel 8 – Încadrarea funcțională a arboretelor din situri Natura 2000, situri Ramsar, coridoare ecologice**

| **Categorie funcțională** | | **Tipul funcțional** |
| --- | --- | --- |
| **Cod** | **Denumire** |
| 1.5.q | Arboretele din păduri/ecosisteme de pădure cu valoare protectivă pentru habitate de interes comunitar şi specii de interes deosebit incluse în arii speciale de conservare/situri de importanţă comunitară în scopul conservării habitatelor (din reţeaua ecologică Natura 2000 - SCI) | T IV |
| 1.5.r | Arboretele din păduri/ecosisteme de pădure cu valoare protectivă pentru specii de interes deosebit, incluse în arii de protecţie specială avifaunistică, în scopul conservării speciilor de păsări (din reţeaua ecologică Natura 2000 - SPA) | T IV |
| 1.5.s | Arboretele incluse în zonele umede de importantă internaţională (situri Ramsar) | T IV |
| 1.5.t | Arboretele din păduri constituite în coridoare ecologice | T IV |

În cadrul ariilor naturale protejate anterior mentionate, **cu plan de management aprobat**, identificarea de potențiale zone de protecție strictă se poate face prin identificarea pe hărțile siturilor, a zonelor de păduri pentru care a fost prevăzută, prin măsurile de management aprobate, gestionarea în regim de non-intervenție sau protecție specială. Aceste măsuri restrictive privind intervențiile de administrare în regim silvic, pot fi asupra unor zone cu habitate forestiere de interes comunitar, cel mai adesea asupra habitatelor de interes comunitar prioritar, fie pot fi generate de cerințe de gospodărire asupra unor zone de păduri pentru conservarea favorabilă a unor specii de floră sau faună care își au aici habitatul. Suprafețele identificate ca fiind în prezent supuse administrării de tip non-intervenție, în baza prevederilor din planurile de management aprobate, vor fi înscrise în baza de date prevăzută ca rezultat al activității A.2. – respectiv A.2.1.

Pentru siturile Natura 2000 și alte arii protejate (situri Ramsar) pentru care sunt în curs de aprobare planuri de management, elaborate în diverse faze, acestea pot asigura un suport pentru identificarea suprafețelor de păduri aflate sub protecție strictă, pe baza datelor și informațiilor acumulate în etapele de elaborare a acestora (studii de cartare - inventariere, evaluare stare de conservare, consultări publice etc.).

Pentru arile naturale protejate fără planuri de management, studiul zonelor de protecție strictă existente (dacă acestea există), se poate face pe baza documentațiilor aferente: la desemnarea ariei protejate, formular standard, studii de cartare, materiale elaborate de administratorii ariilor naturale protejate sau ulterior de cătreAgenția Națională pentru Arii Naturale Protejate (viitoarea Agenția Națională pentru Mediu și Arii Protejate). Se vor colecta informatii privind actele de reglementare a statutului de protecție strictă existent, în vederea justificării încadrării în baza de date, rezultat al activității A.2. – respectiv A.2.1.

De asemenea, se va proceda la analizarea ariilor naturale protejate declarate la nivel local, care se încadrează pentru includerea lor în zone de non-intervenție, existente sau ca propuneri de încadrare, precum și a potențialului de mărire a acestor arii și asigurarea conectivității ecologice. Datele se vor încadra în baza de date R.2.3..

Datele existente cu privire la pădurile din ariile naturale protejate oferă o importantă bază de analiză pentru **identificarea de păduri valoroase pentru biodiversitate, care nu se află în prezent sub statut de protecție strictă**. Analiza acestor păduri, cu scopul înscrierii lor între propunerile pentru Zone Potențiale de Non-intervenție, se va face ținând cont de următoarele aspecte:

* studiile de cartare-inventariere
* informațiile deținute de administratorii ariilor naturale protejate
* actele normative de aprobare a zonării interne
* analizele prevederilor amenajamentelor silvice (baze de date, descrieri parcelare)
* studiile de specialitate
* publicații.

Această analiză, se va face la nivelul tuturor tipurilor de arii protejate existente: parcuri naționale, parcuri naturale, rezervații ale biosferei, geoparcuri, situri ale patrimoniului mondial UNESCO, arii din rețeaua Natura 2000, situri Ramsar etc.

De asemenea, pe baza amenajamentelor silvice și a altor date existente la nivel local, se va urmări identificarea de zone cu păduri valoroase pentru biodiversitate, situate **în afara rețelei existente a ariilor naturale protejate din România** (vezi capitolele B, C, D, E și G). Astfel de zone vor putea fi luate în considerare pentru extinderea suprafeței de arii protejate și realizarea până în 2030, a obiectivului de 30% din suprafața aflată în zone protejate

Atât în ariile naturale protejate, cât și în afara acestora, identificarea de zone potențiale pentru non-intervenție se va orienta în mod deosebit către:

* habitate forestiere cu structura conservată, conform tipului natural fundamental de habitat – se vor identifica în fiecare arie naturală protejată **zone “emblematice” pentru tipurile de habitate forestiere de interes comunitar și/sau pentru habitatele forestiere de interes conservativ național, care au o bună reprezentativitate la nivelul ariei protejate**. Aceste zone se vor selecta dintre arboretele cu stare de conservare “favorabilă”, chiar dacă per ansamblul ariei naturale, starea de conservare a respectivului tip de habitat poate fi “nefavorabilă”.
* Aceasta semnifică: respectivul/respectivele arborete:
* să conserve structura specifică tipului natural de habitat, fără prezența de specii alohtone
* Compoziția să fie cu specii din tipul natural fundamental, iar consistența să fie corespunzătoare stadiului de vârstă și condițiilor staționale
* zona desemnată să ocupe o suprafață suficient de întinsă, astfel încât habitatul forestier să își poata exercita de sine stătător funcțiile specifice ecosistemului – autoreglarea și regenerarea – perpetuarea ca același tip de habitat
* zona desemnată nu prezintă semne evidente de perturbare, în urma unor intervenții antropice
* se va urmări îndeplinirea condițiilor enunțate în capitolele B, C, D, E și G.
* Pentru derularea acestei acțiuni,se vor folosi:
* studiile de cartare-inventariere și de evaluare a stării de conservare a habitatelor forestiere (dacă există),
* descrierile amenajamentului silvic (dintre arboretele cu caracter “natural fundamental”, respectiv condițiile enunțate în capitolele B, C, D, E și G),
* hărțile de distribuție a habitatelor

Pentru zonele din afara ariilor naturale protejate, identificarea și analiza pot fi fundamentate de zonarea fitogeografică a vegetației forestiere, precum și de amenajamentele silvice, atât pentru localizarea și evaluarea unui anumit tip de habitat forestier (pe baza tipurilor de stațiune și a tipurilor de pădure), cât și în ceea ce privește starea sa actuală (proveniența, modul de regenerare, consistența, vârsta, date complementare etc).

Un accent deosebit se va pune pe **habitatele de interes comunitar prioritar și/sau habitatelor de interes conservativ național, cu valoare ridicată de conservare**, desemnate ca prioritare datorită rarității, prezenței reduse la nivelul UE și a vulnerabilității lor. Pentru acestea, se va proceda la încadrarea în categoria zonelor propuse pentru non-intervenție a suprafeței ocupate, în integralitate, de aceste habitate în ariile protejate studiate.

1. **Alte tipuri de arborete, care pot contribui la consolidarea rezilienței pădurilor și creșterea contribuției acestora la limitarea efectelor schimbărilor climatice**

Pe lângă arboretele cu grad ridicat de naturalitate menționate în cadrul criteriilor anterioare, în vederea protejării serviciilor ecosistemice critice furnizate de habitatele forestiere în contextul actual al schimbărilor climatice, se vor analiza și pădurile cu rol social și a celor care necesită măsuri de conservare activă, fără reglementarea recoltării de produse principale, inclusiv pădurile incluse în centurile verzi din jurul orașelor.

În plus, în cadrul procesului participativ de identificare și declarare a zonelor de protecție strictă, se vor lua în considerare:

(i) inițiativele voluntare privind protecția naturii asumate de proprietarii privați

(ii) suprafețele care cuprind elementele de biodiversitate identificate și asumate în mod voluntar prin procesul de certificare forestieră, compatibile cu regimul de protecție strictă.

* + 1. **Metodologia și criteriile propuse pentru identificarea Zonelor de Protecție Strictă pentru habitatele de pajiști, tufărișuri și stâncării**

Majoritatea habitatelor non-forestiere din România sunt seminaturale și necesită măsuri de întreținere și îngrijire. Din cele aproape 4.800.000 ha de pajiști și areale de tufărișuri, ***4.500.000 ha sunt seminaturale***. Menținerea acestor habitate în peisajul cultural presupune obligatoriu, o intervenție umană minimă.Absența intervenției va conduce la reinstalarea vegetației lemnoase și, totodată, la dispariția speciilor ierboase de interes. Din datele Ministerului Agriculturii și Dezvoltării Rurale, la nivel național există aproximativ 1.000.000 ha de pajiști abandonate, care sunt ocupate de vegetația arbustivă, în diferite stadii de dezvoltare.

Spre deosebire de datele spațiale privind habitatele forestiere, din amenajamentele silvice spațializate în GIS, cele privind distribuția habitatelor de pajiști și tufărișuri sunt mult mai puține, motiv pentru care, sunt mult mai restrânse criteriile ce se pot aplica în vederea includerii acestor tipuri de habitate în ZPS.. Sursele de date principale sunt:

* Distribuția habitatelor de pajiști și tufărișuri din ariile naturale protejate care dețin plan de management;
* Baza de date APIA;
* Amenajamentele pastorale, deși acestea au fost realizate pe suprafețe reduse și multe dintre ele nu au date spațiale;
* Setul de date CORINE Land Cover 2018 (în special pentru cartarea habitatelor de stâncării);
* Imaginile satelitare;
* Analiza bibliografică;
* Cercetarea în teren.

În cele ce urmează, în tabelul 10 sunt prezentate sintetic habitatele de interes comunitar de tufărișuri, pajiști, și stâncării din România, conform OUG nr. 57/2007 cu modificările și completările ulterioare.

**Tabel 9 – Habitate de interes comunitar de tufărișuri, pajiști și stâncării din România, conform OUG 57/2007**

| **Cod Natura 2000** | ***Denumirea tipului de habitat*** |
| --- | --- |
| ***Tufărișuri*** | |
| 4070 | *\* Tufişuri cu Pinus mugo şi Rhododendron hirsutum (Mugo-Rhododendretum hirsuti)* |
| 40A0 | *\* Tufişuri subcontinentale peri-panonice* |
| 40C0 | *\* Tufărişuri de foioase ponto-sarmatice* |
| ***Pajiști*** | |
| 4060 | *Pajişti alpine şi boreale* |
| 4030 | *Pajişti uscat* |
| 6110 | *\* Pajişti rupicole calcaroase sau bazofile cu Alysso-Sedion albi* |
| 6120 | *\* Pajişti calcaroase pe nisipuri xerice; pajişti xerofile calcaroase pe nisip* |
| 6150 | *Pajişti boreale şi alpine pe substrat silicios* |
| 6170 | *Pajişti calcaroase alpine şi subalpine* |
| 6190 | *Pajişti panonice de stâncării (Stipo-festucetalia palentis)* |
| 6210 | *Pajişti uscate seminaturale şi faciesuri de acoperire cu tufişuri pe substrat calcaros (\*situri importante pentru orhidee)* |
| 6220 | *\* Pseudostepe cu iarbă şi plante anuale de Thero-Brachypodietea* |
| 6230 | *\* Pajişti de Nardus bogate în specii, pe substraturile silicioase ale zonelor muntoase* |
| 6240 | *\* Pajişti stepice subpanonice* |
| 6250 | *\* Pajişti stepice panonice pe loess* |
| 6260 | *\* Pajişti panonice nisipoase* |
| 6290 | *Stepe ponto-panonice vestice* |
| 62C0 | *\* Stepe ponto-sarmatice* |
| 62D0 | *Pajisti acidofile Oro-Moesiene* |
| 6410 | *Pajişti cu Molinia pe soluri calcaroase, turboase sau argilo-lemnoase (Molinion caeruleae)* |
| 6420 | *Pajişti umede cu ierburi înalt* |
| 6430 | *Asociaţii de lizieră cu ierburi înalte hidrofile de la nivelul câmpiilor până la nivel montan şi alpin* |
| 6440 | *Pajişti aluviale ale văilor de râuri cu Cnidion dubii* |
| 6510 | *Pajişti de altitudine joasă (Alopecurus pratensis, Sangiusorba officinalis)* |
| 6520 | *Pajişti montan* |
| ***Stâncării*** | |
| 8110 | *Grohotiş stâncos al etajului montan (Androsacetalia alpinae şi Galeopsitalia ladani)* |
| 8120 | *Grohotiş calcaros şi de şisturi calcaroase ale etajelor montane până la cele alpine (Thlaspietea rotundifolii* |
| 8150 | *Grohotişuri medioeuropene silicoase ale regiunilor înalte* |
| 8160 | *\* Grohotişuri medioeuropene calcaroase ale etajelor montane* |
| 8210 | *Pante stâncoase calcaroase cu vegetaţie chasmofitică* |
| 8220 | *Pante stâncoase silicioase cu vegetaţie chasmofitică* |
| 8230 | *Stânci silicioase cu vegetaţie pionieră de Sedo-Scleranthion sau Sedo albi-Veronicion dillenii* |
| 8240 | *Grohotiş şi lespezi calcaroase* |

În ceea ce privește criteriile ce se vor utiliza în vederea includerii habitatelor de pajiști în ZPS, acestea sunt următoarele:

1. Habitatele prioritare (cele marcate cu \* în tabelul de mai sus) vor fi incluse în ZPS, atâta vreme cât importanța lor majoră pentru conservare a fost deja recunoscută la nivel european;
2. Habitatele cu suprafețe reduse la nivel național, precum **habitatele de stâncării**, ocupă la nivel național, conform datelor de monitorizare sub Art. 17 din Directiva Habitate, suprafețe între 0,6 kmp (habitatul 8110) și 15.997,06 kmp (habitatul 8220).
3. **Peisaje mozaicate silvo-pastorale (agro-silvice) cu mare valoare conservativă, reprezentate de mixul de habitate de pajiști-tufărișuri-păduri..**

**Valori de conservare considerate**

Funcționalitatea ecologică a peisajului mozaicat silvo-pastoral (agro-silvic) format din mixul de habitate forestiere /tufărișuri din afara fondului forestier național și fânețele /pajiștile permanente. Peisajul mozaicat silvo-pastoral (agro-silvic) își maximizează valoare de conservare dacă sunt incluse și zonele umede respectiv habitatele de stâncării /grohotișuri

**Reprezentativitate:**

* habitate de interes comunitar /prioritare
* specii de interes comunitar sau prioritare/strict protejate UE și RO
* zona de tranziție între pajiștile permanente și pădure constituie o zone extinsă de ecoton ce adăpostește o biodiversitate specifică ridicată.
* esențiale pentru păstrarea identității culturale a comunităților locale în zonele în care există în mod tradițional de utilizare

**Proportionalitate:**

* acoperă suprafețe extinse specifice la nivel național (peste 71[[1]](#footnote-1) milioane ha la nivel național)

**Conectivitate**:

* asigură menținerea /îmbunătățirea conectivității funcționale a trupurilor izolate de pădure din fondul forestier național pentru speciile dependendete de pădure ce au capacitate redusă de dispersie (de exemplu insecte, ciuperci etc.)
* constituie zone centrale de distribuție ale rețelelor de conectivitate (de exemplu sunt peisaje naturale cu favorabilitate ridicată pentru mamifere)

**Funcționalitate:**

* asigură funcționalitatea **ariilor** protejate prin conservarea habitatelor de interes comunitar (convergență cu planurile de management ale siturilor Natura 2000)
* împreună cu habitate de pajiști, susțin funcțional zoocenoze specifice zonelor de tranziție
* dețin o reziliență sporită comparativ cu pădurile creeate artificial (prin împădurirea terenurilor agricole), fiind instalate în mod natural prin procese naturale de succesiune
* dispun de o adapabilitate sporită, cu capacitate mare de evoluție datorită dinamicii crescute și a numărului mare de specii edificatoare caracteristice

**Priorități privind desemnarea:**

1. creșterea conectivității ecologice a habitatelor forestiere prin „anveloparea” trupurilor de pădure izolate din fondul forestier național cuprinse în mozaic
2. îmbunătățirea conectivității ecologice a rețelei de arii naturale protejate
3. suprafețe ce asigură conectivitatea ecologică la nivel regional
4. suprafețe din ariile naturale protejate desemnate, unde pădurile /tufărișurile sunt identificate și cartate ca habitate de interes comunitar prin planurile de management ale siturilor Natura 2000
5. suprafețe situate în bazine hidrografice cu riscuri de inundații
6. suprafețe de mozaic pajiști-pădure izolate la nivel de peisaj ce funcționează ca ritmatori de biodiversitate (biodiversity pacemakers) pentru zone învecinate debilitate ecologic
7. pășuni afectate de degradarea terenurilor cu nevoi de reconstrucție sau intervenții pentru atenuarea eroziunii sau a riscului la inundații

***Nota****: Corelare cu distribuția Fondului Forestier Național (i). - Corelare cu distribuția rețelei de AP (ii) - Corelare cu coridoarele ecologice identificate (iii) - Corelare cu PM ale Ariilor Naturale protejate (iv) - Corelare cu PM al Riscului la Inundații unde menținerea acestui mozaic are implicații semnificative (v) - Corelare cu baza de date APIA (vi).*

Includerea celorlalte **habitate de pajiște** în ZPS se va face pe baza unor criterii precum: originea habitatului, troficitatea, spectrul agronomic, hemerobia, urbanofilia, intensitatea folosinței habitatelor, în funcție de datele disponibile, fiind aplicate doar unele dintre criterii, în ordinea importanței. Acestea sunt descrise în cele ce urmează.

***1. Originea habitatului***

În primul rând, se stabilește dacă habitatul luat în studiu este de origine primară sau secundară. Există mai multe posibilități prin care se poate stabili originea, cum ar fi: identificarea zonei sau etajului de vegetație, prezența vegetației forestiere în apropierea habitatului, prezența vegetației arbustive în habitat etc.

Dacă habitatul se află în zona de stepă sau în etajul alpin, atunci cel mai probabil nu are nevoie de intervenție umană sau numai de o intervenție minimă.

Dacă habitatul se află în celelalte zone sau etaje de vegetație, atunci o intervenția minimă va fi obligatorie.

Prezența sistemelor forestiere în zonă (regiune) denotă că habitatul este rezultatul intervenției umane cu mult timp în urmă, iar acțiunile de întreținere trebuie să continue și în viitor.

Prezența vegetației arbustive demonstrează că habitatul este supus degradării și se află într-o fază succesionară.

***2. Troficitatea***

Troficitatea *dictează* compoziția floristică şi biodiversitatea unui habitat. În general, habitatele cu valoare conservativă ridicată sunt edificate de specii de plante oligotrofe sau oligomezotrofe. Prezența speciilor eutrofe, extrem eutrofe și ruderale demonstrează folosirea intensivă sau extrem de intensivă a habitatului.

Prezența plantelor oligotrofe sau oligomezotrofe, cu o pondere ridicată, arată că în habitatul respectiv intervenția este minimă sau moderată.

***3. Spectrul agronomic***

Speciile de plante pot fi bioindicatori pentru managementul praticol practicat pe pajiştile semi-naturale. Acesta presupune aplicarea anumitor lucrări de întreţinere şi folosinţă, care, în funcţie de felul lor (păşunat, cosit etc.), pot determina structuri floristice specifice.

Speciile componente, prin valoarea lor indicatoare, pot oferi informaţii cu privire la *acţiunea* fermierului pe pajişte. Factorii agronomici sunt: cositul, strivitul, pășunatul și valoarea furajeră. Spectrul agronomic redă ponderea (numeric sau grafic) speciilor cu anumite valenţe agronomice faţă de modul de folosinţă al pajiştilor sau faţă de valoarea furajeră. Analiza spectrului agronomic este importantă în stabilirea modului în care se foloseşte pajiştea şi intensitatea folosinţei. Totodată, pe baza spectrului agronomic se poate stabili intervenția minimă necesară întreținerii și conservării habitatului.

***4. Hemerobia***

Intensitatea influenţei antropogene asupra habitatelor se poate interpreta cu ajutorul scării de hemerobie. În general, habitatele cu valoare conservativă ridicată sunt edificate de specii de plante ahemerobe, oligohemerobe și mezohemerobe. Prezența acestor categorii de specii cu o pondere ridicată arată că în habitatul respectiv intervenția este minimă sau moderată.

***5. Urbanofilia***

Aşezările umane, mai ales cele urbane, prin existenţa lor au modificat semnificativ condiţiile staţionale prin: încălzire mai pronunţată în jurul lor, introducerea de cantităţi mai mari de elemente minerale şi substanţe poluante etc. Acest nou context a favorizat sau defavorizat anumite specii de plante. Scara de urbanofilie evidenţiază în ce măsură o anumită specie este (sau nu) *legată* de aşezările umane. Prezența plantelor urbanofobe sau moderat urbanofobe cu o pondere ridicată arată că habitatul respectiv nu este dependent în mare măsură de intervenția umană și aceasta ar fi minimă sau moderată.

***6. Intensitatea folosinței habitatelor***

Intensitatea folosinței sistemelor de pajiști și tufărișuri se poate interpreta sau stabili pe o scară de la 1 la 9. În general habitatele cu valoare conservativa se folosesc în sistemele extensiv și semi-extensiv. Dacă există date suficiente, se poate stabili destul de exact intensitatea managementului habitatului.

**Tabel 10 – Graduarea intensității folosinței sistemelor de pajiști**

| **Nr.**  **crt.** | **Graduarea intensității** | **Influența folosinței** | **Fertilizare (troficitate)/ cantitatea de îngrășământ** | **Fâneață** | **Păşune (sistemul de pășunat) şi încărcătura (UVM/ha)** | **Productivitatea și biodiversitatea** |
| --- | --- | --- | --- | --- | --- | --- |
| 1 | Extensiv | Slabă | Absența fertilizării  (oligotrofe) | Fânețe abandonate temporar (2-4 ani) | Pășunat 1/2-3 ani (pășunat liber-extensiv);  < 0,4 UVM | Pajiști slab productive (< 5 t/ha m.v.) cu o biodiversitate mare;  abandon, cosit și/sau pășunat |
| 2 | < 25 N kg/ha  (oligotrofe);  târlit 1 noapte;  - cantităţi reduse | Fânețe cosite 1/2-3 ani | Pășunat anual, dar ocazional (pășunat liber-extensiv);  < 0,4 UVM |
| 3 | Semi-extensiv | Moderată | 26-50 N kg/ha  (oligomezotrofe);  târlit 2 nopți;  - cantităţi moderate | 1 coasă în iulie-august | Pășunat liber-extensiv;  0,41-0,6 UVM | Pajiști moderat productive (5-10 t/ha m.v.) cu o biodiversitate mare;  sistem mixt de folosință (cosit + pășunat) |
| 4 | 26-50 N kg/ha  (oligomezotrofe);  târlit 2 nopți;  - cantităţi moderate | 1 coasă în iulie-august +pășunat în septembrie-octombrie | Pășunat liber-extensiv;  0,41-0,6 UVM |
| 5 | Semi-intensiv | Medie | 51-75 kg/ha  (mezotrofe);  târlit 3 nopți;  - cantităţi medii | 1-2 coase  iulie + septembrie-octombrie | Pășunat liber-intensiv;  0,61-0,8 | Pajiști mediu productive (10-20 t/ha m.v.) cu un covor vegetal constituit din specii cu valoare furajeră medie; biodiversitate medie |
| 6 | 76-100 kg/ha  (mezotrofe);  târlit 4 nopți;  - cantităţi medii | 2 coase în iunie +  septembrie | Pășunat liber-intensiv;  0,81 – 1 UVM |
| 7 | Intensiv | Mare | 101-125 kg/ha  (eutrofe);  târlit 5 nopți;  - cantităţi mari | 2-3 coase, în iunie (început), în iulie (sfârșit) și în septembrie (sfârșit; uneori pășunat) | Pășunat rațional prin rotație cu parcele;  1,01-1,5 UVM | Pajiști foarte productive (20-35 t/ha m.v.) cu un covor vegetal constituit din specii cu valoare furajeră mare; pajiști supraînsămânțate; biodiversitate redusă |
| 8 | 126-150 kg/ha  (eutrofe);  târlit 6 nopți;  - cantităţi mari | 3 coase, în mai (sfârșit), în iulie (jumătate) și în septembrie (jumătate) | Pășunat rațional prin rotație cu parcele;  1,51 – 2 UVM |
| 9 | Extrem intensiv | Extremă | > 151 kg/ha  (extrem eutrofe);  târlit peste 7 nopți;  - cantităţi foarte mari (extreme) | peste 3 coase, în mai (mijloc)+iunie (jumătate)+iulie (sfârșit)  +septembrie (jumătate) | Pășunat dozat sau pășunat cu porția sau în fâșii;  > 2,01-3 UVM | Pajiști extrem productive (> 35 t/ha m.v.), pajiști semănate, pajiște cu sisteme de irigare etc., folosite în general pentu siloz |

Analiza habitatelor de pajiști, tufărișuri și stâncării va fi completată cu prezența în cadrul lor a unor specii de plante, care au mare valoare conservativă.

Modul în care va fi analizată prezența și importanța (ranking-ul) speciilor este prezentat în cadrul secțiunii 1.1.5.

* + 1. **Metodologia și criteriile propuse pentru identificarea Zonelor de Protecție Strictă pentru habitatele acvatice/zone umede**

În contextul schimbărilor climatice și presiunilor uriașe la care acestea sunt supuse datorită activităților antropice, ecosistemele acvatice prezintă o importanță deosebită pentru conservare și multe dintre ele sunt incluse în arii naturale protejate,

România a aderat la *Convenţia asupra zonelor umede, de importanţa internationala, în special ca habitat al pasarilor acvatice*, ratificată prin Legea nr. 5/1991, recunoscând importanţa ecologică precum şi valoarea economică, culturală, ştiinţifică şi recreaţională a zonelor umede.

În realizarea angajamentelor internaţionale și pentru constituirea unui regim adecvat de protecție și conservare a Deltei Dunării a fost adoptată Legea nr. 82/1993 privind constituirea Rezervaţiei Biosferei Delta Dunării. Preluând elementele din Convenţia de la Ramsar şi UNESCO, Legea defineşte Rezervaţia Biosferei Delta Dunării ca zonă umedă de importanţă internaţională, biogeografică, ecologică şi estetică cu valoare de patrimoniu natural mondial supusă unui regim de protecţie şi conservare bazat pe promovarea dezvoltării economice în corelare cu capacitatea de suport a mediului şi a rezervelor sale naturale.

Convenţia Ramsar defineşte zonele umede ca ”*arii de mlaştină, zonă inundabilă, turbărie sau apă, naturală sau artificială, permanentă sau temporară, cu apă stătătoare sau curgătoare, dulce, salmastră sau sărată, inclusiv arii de apă marină a cărei adâncime la reflux nu depăşeşte şase metri*”.

În România sunt declarate 20 de zone umede de importanţă internaţională ce se întind pe mai mult de 1.000.000 ha:

* Rezervaţia Biosferei Delta Dunării;
* Insula Mica a Brăilei;
* Parcul Natural Lunca Mureşului;
* Complexul piscicol Dumbrăviţa;
* Lacul Techirghiol;
* Parcul Natural Comana;
* Parcul Naţional Porţile de Fier;
* Tinovul Poiana Stampei.
* Lacul Bistreț
* Confluența Olt – Dunăre
* Lacul Iezer Călărași
* Balta Suhaia
* Ostroavele Dunării – Bugeac – Iortmac
* Blahnița
* Brațul Borcea
* Canaralele de la Hârșova
* Confluența Jiu – Dunăre
* Calafat – Ciuperceni – Dunăre
* Dunărea Veche – Brațul Măcin
* Zona umedă Jijia

Habitatele acvatice și umede de interes comunitar din România , conform OUG nr. 57/2007, sunt prezentate în tabelul 11.

**Tabel 11 – Habitatele acvatice, mlaștini și turbării de interes comunitar din România**

| **Cod "Natura 2000"** | **Denumirea tipului de habitat** |
| --- | --- |
| 3130 | *Ape stătătoare, oligotrofe până la mezotrofe cu vegetaţia de Littorelletea uniflorae şi/sau de Isoeto- Nanojuncetea* |
| 3140 | *Ape puternic oligomezotrofe cu vegetaţia bentonică de Chara spp.* |
| 3150 | *Lacuri eutrofe naturale cu vegetaţie tip de Magnopotamion sau Hydrocharition* |
| 3160 | *Lacuri distrofice şi bălţi* |
| 31A0 | *\* Izvoare termale din Transilvania acoperite de lotuşi* |
| 3220 | *Râuri alpine şi vegetaţia herbacee de pe malurile lor* |
| 3230 | *Râuri de munte şi vegetaţia lor lemnoasă cu Myricaria germanica* |
| 3240 | *Râuri de munte şi vegetaţia lor lemnoasă cu Salix elaeagnos* |
| 3260 | *Cursuri de apă din pajiştile montane cu vegetaţia de Ranunculion fluitantis şi Callitricho-Batrachian* |
| 3270 | *Râuri cu maluri nămoloase cu vegetaţie de Chenopodian rubri şi Bidentian p.p.* |
| 7110 | *\* Turbării active* |
| 7120 | *Turbării degradate încă capabile de o regenerare naturală* |
| 7130 | *Turbării de acoperire (\*dacă este activă turbăria)* |
| 7140 | *Mlaştini turboase de tranziţie şi turbării mişcătoare* |
| 7150 | *Depresiuni pe substraturi turboase* |
| 7210 | *\* Mlaştini calcaroase cu Cladium mariscus şi specii de Caricion davallianae* |
| 7220 | *\* Izvoare petrifiante cu formare de travertin (Cratoneurion)* |
| 7230 | *Mlaştini alcaline* |
| 7240 | *\* Vegetaţie pionieră alpină cu Caricion bicoloris-atrofuscae* |

**Suprafețele ocupate de habitate umede prioritare (\*) de interes conservativ** vor fi propuse în integralitatea lor pentru desemnarea de Zone de Protecție Strictă. Pentru identificarea acestora se vor folosi informațiile din planurile de management ale ariilor naturale protejate respective (distribuția habitatului și evaluarea stării de conservare a acestuia), precum și raportările pe baza Art. 17 din Directiva Habitate.

De asemenea, se vor analiza și propune pentru desemnare suprafețe din zonele umede de importanţă internaţională, cu funcții ecologice complexe, precum: oferirea unui refugiu pentru numeroase specii de faună și floră și a unor locuri de reproducere, hrănire și iernat pentru specii de animale acvatice sau semiacvatice.

Se vor prioritiza astfel: **Ecosistemele acvatice cu valoare ecologică ridicată reprezentate de cursuri de apă și zonele umede adiacente, împreună cu zonele tampon de protecție aferente** (reprezentate în principal de păduri ripariene).

**Valori de conservare considerate**

* Albia minoră a **cursurilor de apă** si **zonele umede adiacente** (inclusiv canale de irigații, brațe moarte ale cursurilor de apă)
* Zone cu **habitate ripariene** inclusiv **suprafețe cu vegetație forestieră** adiacente cursului de apă (instalate pe terenuri agricole, canale de irigatii, brațe moarte)
* Suprafețe cu **vegetație forestieră**, habitate de **tufărișuri**, habitate de **pajiști** din **albiile majore** (zone de luncă).

**Funcționalitate (zone tampon de protectie – păduri ripariene:**

* asigură protecția și funcționalitatea habitatelor acvatice a cursurilor de apă
* asigură epurarea biologică și retenția poluanților ce afectează calitatea apei
* contribuie la diminuarea riscului la inundații prin aplicarea soluțiilor bazate pe natură

**Conectivitate**:

* asigură **conectivitatea ecologică longitudinală** a cursurilor de apă
* asigură conectivitatea și **zone de refugiu** pentru specii terestre în zone cu peisaj dominat de culturi agricole intensive (lipsit de astfel de avantaje).
* asigura conectivitatea **rețelei de arii protejate**

**Reprezentativitate**:

* **habitate de interes comunitar** /prioritare (de exemplu 91E0\*, 92A0, 91F0, 6430, 3150, 6440, 3240, 3270, etc.) sau habitate naturale de mare valoare conservativă reprezentative la nivel național (de exemplu tufăsișuri de sălcii, vegetație de margini de ape, mlaștini, izvoare și pâraie)
* **specii de interes comunitar** unele chiar prioritare/strict protejate UE și RO, nu doar acvatice, ci și terestre care sunt dependente de aceste zone de refugiu /conectivitate (de exemplu mamifere, păsări reptile, amfibieni, etc.).

**Delimitare spațială**

* **Zona de protecție** a albiilor minore conform distanțelor de protecție indicate de Legea Apelor respectiv Normele privind delimitarea albiilor minore ale cursurilor de apă.
* Zone de protecție și **de atenuare a viiturilor** conformPlanurilor de Management al Riscului la Inundații
* **Păduri si habitate ripariene** ***de interes* comunitar** sau cu valoare conservativă ridicată, reprezentative la nivel **național**.

**Priorități regionale privind desemnarea:**

* asigurarea **conectivității ecologice longitudinale** a rețelei hidrografice și a zonelor umede adiacente (cu accent pe conectivitatea sectoarelor cu **grad de naturalitate** ridicat, care nu sunt incluse în rețeaua de arii protejate)
* asigurarea **conectivității ecologice a ariilor naturale protejate.**
* zone cu **peisaj lipsit de elemente de refugiu** pentru specii terestre.
* zone cu habitate și specii de **interes comunitar**

Sursele de date pentru identificarea habitatelor acvatice, mlaștini și turbării sunt următoarele:

* distribuția habitatelor acvatice, mlaștini și turbării din ariile naturale protejate care dețin plan de management;
* imagini satelitare;
* analiza bibliografică;
* cercetare în teren.
* Rezultatele aferente proiectului de investiții „Realizarea cadastrului apelor ”, prevăzută a se realizeza din sumele aferente componentei de împrumut a Planului Național de Redresare și Reziliență, Componenta 1 – Managementul Apei
* În cazul habitatelor acvatice, se vor analiza: *Hotărârea nr. 392/2023 pentru aprobarea Planului naţional de management actualizat aferent porţiunii din bazinul hidrografic internaţional al fluviului Dunărea care este cuprinsă în teritoriul României* (ex. Capitolul 5. Identificarea şi cartarea zonelor protejate, subcapitol 5.3 etc)
* *Hotărârea nr. 111/2020 privind aprobarea criteriilor de selectare şi a listei sectoarelor cursurilor de apă care nu sunt afectate de activităţi umane în care este interzisă realizarea de lucrări şi activităţi ce pot afecta starea ecologică a apelor.* 
  + 1. **Metodologia și criteriile propuse pentru identificarea Zonelor de Protecție Strictă pentru habitatele marine**

În conformitate cu *Legea nr. 17/1990 privind regimul juridic al apelor maritime interioare al mării teritoriale şi al zonei contigue ale României* și *Hotărârea nr. 100 a Curţii Internaţionale de Justiţie de la Haga, din 3 februarie 2009,* în Procesul „România v. Ucraina”, jurisdicția statului român asupra spațiului maritim este exercitată pe o distanță maximă de 200 mile marine în larg față de uscat, cuprinzând zonele menționate în tabelul 12:

**Tabel 12 – Împărțirea spațiului maritim românesc, conform Legii nr. 17/1990**

|  |  |  |
| --- | --- | --- |
| **Denumire** | **Delimitare conform Legii nr. 17/1990** | **Suprafață aproximativă (km2)** |
| Ape maritime interioare | Sunt apele cuprinse între linia țărmului și **liniile de bază** - liniile drepte care unesc punctele cele mai avansate ale țărmului dinspre larg, inclusiv ale locurilor de acostare, amenajărilor hidrotehnice şi ale altor instalații portuare permanente. | 773,09 |
| Marea teritorială | Fâșia adiacentă **liniilor de bază** (reprezentate de țărm sau ape maritime interioare), cu lățimea de 12 mile marine (22,224 Km) măsurată înspre larg | 4596,56 |
| Zona contiguă | Fășia de mare adiacentă mării teritoriale care se întinde spre largul mării până la distanța de 24 mile marine (44,448 Hm), măsurată de la **liniile de bază** înspre larg | 4312,25 |
| Zona economică exclusivă a României în Marea Neagră | Fășia de mare cu lățimea maximă de 200 mile marine măsurată de la liniile de bază înspre larg, stabilită prin acord cu statele riverane vecine, în conformitate cu prevederile Convenției Națiunilor Unite asupra Dreptului Mării (UNCLOS -1992), ratificată de România prin Legea nr. 110/1996 | 19928,51 |

A map of the united states

Description automatically generated

*Figura 1. Principalele zone marine în care România își exercită jurisdicția în conformitate cu Legea nr. 17/1990 și Convenția Națiunilor Unite asupra Dreptului Mării (UNCLOS -1992)*

Ținând cont de cadrul legal care prevede că atribuțiile statului român privind protecția şi conservarea mediului marin și a faunei marine se extinde și în Zona Economică Exclusivă, suprafața totală luată în considerare pentru evaluarea și raportarea progresului în atingerea țintei de 10% din suprafața națională, se impune un regim de protecție strictă pe o suprafață de **29610,43 km2.**

**Rețeaua națională de arii protejate din mediul marin este formată în prezent din 11 situri, dintre care 9 SCI-uri, 1 SPA și 1 Rezervație naturală, înființată în baza Legii nr. 5/2000. În tabelul 13 sunt prezentate cele 10 Situri Natura 2000, numărul de specii și habitate de interes comunitar prezente în sit și suprafețele acestora.**

**Tabel 13 – Ariile naturale protejate din mediul marin**

| **Nr.** | **Cod arie naturală protejată** | **Denumire arie protejată** | **Număr de specii** | **Număr de habitate** | **Suprafață (ha)** |
| --- | --- | --- | --- | --- | --- |
| 1 | ROSCI0066 | Delta Dunării - zona marină | 4 | 6 | 336200,15 |
| 2 | ROSCI0094 | Izvoarele sulfuroase submarine de la Mangalia | 4 | 4 | 5784,85 |
| 3 | ROSCI0197 | Plaja submersă Eforie Nord - Eforie Sud | 4 | 3 | 5716,71 |
| 4 | ROSCI0269 | Vama Veche - 2 Mai | 4 | 4 | 12310,96 |
| 5 | ROSCI0273 | Zona marină de la Capul Tuzla | 4 | 4 | 4946,79 |
| 6 | ROSCI0281 | Cap Aurora | 4 | 4 | 13592,25 |
| 7 | ROSCI0293 | Costinesti - 23 August | 4 | 4 | 4883,63 |
| 8 | ROSCI0311 | Canionul Viteaz | 1 | 2 | 35376,72 |
| 9 | ROSCI0413 | Lobul sudic al Câmpului de *Phyllophora* al lui Zernov | 3 | 2 | 186815,26 |
| 10 | ROSPA0076 | Marea Neagră | 37 |  | 149143,94 |

**Suprafața de mare aflată sub regim de protecție/conservare a naturii este actualmente de aproximativ 6206 km, echivalentul a aproximativ 20,95% din platforma continentală și bazinul Mării Negre, aflate sub jurisdicția României.**

**În privința încadrării suprafețelor mediului marin în zonele de exercitare a jurisdicției naționale, în conformitate cu Legea nr. 17/1990, ponderea principală o au ariile naturale protejate situate în imediata vecinătate a țărmului - mai ales în marea teritorială.**

*Figura 2. Ponderea suprafețelor aflate sub regim de protecție, în raport cu zonele de jurisdicție națională în apele Mării Negre*

Prin prezenta **metodologie,** se vor identifica atât zone de protecție strictă în interiorul ariilor protejate menționate anterior, cât și în afara acestora. În situația în care, în urma identificării prezenței unor habitate de interes conservativ, care la rândul lor se pot suprapune cu arealul de distribuție a habitatelor unor specii bentale sau pelagice, vor fi delimitate și propuse zone de protecție strictă în exteriorul ariilor naturale protejate existente. Pentru aceste areale noi, va trebuie instituit regimul de protecție efectivă prin actele normative care se impun, astfel încât respective suprafețe să poată contribui și la ținta prevăzută în temeiul Strategiei UE pentru biodiversitate 2030 de punere sub regim de protecție strictă a naturii, a cel putțin 30% din suprafața terestră și maritimă a statelor membre.

**Criterii utilizate pentru identificarea și delimitarea propunerilor de Zone cu Protecție Strictă în apele Mării Negre de sub jurisdicția națională a Statului Român, se axează în principal pe identificare:**

1. **arealelor de distribuție a habitatelor de interes conservativ**
2. **arealelor actuale de dsitribuție a speciilor bentale și/sau sesile (fixate de substrat) de floră și de faună**
3. **zonelor de importanță ecologică pentru speciile mobile, inclusiv a celor pelagice – cetacee marine și ihtiofaună**

**Numitorul comun în delimitarea unor astfel de areale, în baza datelor existente, a unor modele și/sau în urma interpretării datelor prelevate din cartări și observații realizate în cadrul proiectului este valoarea ridicată pentru biodiversitate care justifică oportunitate instituirii unor măsuri specifice de control strict al activităților socio-economice cu impact advers semnificativ asupra proceselor naturale și biodiversității.**

**Delimitarea arealelor cu valoare ridicată pentru biodiversitate în funcție de distribuția speciilor de interes conservativ**

O primă sursă importantă de informații luată în considerare în cadrul prezentei **metodologii,** pentru stabilirea speciilor, habitatelor și/sau a unor caracteristici-cheie, care necesită desemnarea unor Zone de Protecție Strictă o constituie **Lista speciilor marine periclitate de la litoralul românesc al Mării Negre, în vederea protejării și conservării lor, aprobată prin OM nr. 488/2020**. Această Listă Roșie a fost elaborată în acord cu Protocolul privind conservarea biodiversității și a cadrului natural al Mării Negre, la Convenția privind protecția Mării Negre împotriva poluării (Convenția de la București - 1992) și include un număr total de 64 de taxoni, dintre care 12 de alge macrofite și plante și 52 de faună (22 specii de nevertebrate, 17 specii de ihtiofaună, 10 specii de păsări) și 3 specii de mamifere marine. Dintre acestea, un număr de 15 specii sunt considerate Critic amenințate, în conformitate cu criteriile IUCN, 13 Amenințate și 9 Vulnerabile (a se vedea tabelul 14). Pe lângă acesta, au fost analizate: Cartea Roșie a vertebratelor din România și Cartea Roșie a nevertebratelor din România elaborate de Academia Română.

**Tabel 14 – Lista speciilor marine de la litoralul românesc al Mării Negre, care trebuie protejate și conservate, conform OM nr. 488/2020, având în vedere riscul actual de extincție**

|  |  |  |  |
| --- | --- | --- | --- |
| **Nr. crt.** | **Regn** | **Specie** | **Statut de periclitare conform sistemului IUCN de evaluare a riscului de extincție** |
| 1 | Macroalge | Cystoseira barbata (Stackhouse) C. Agardh, 1820 | CR - Periclitat cu dispariția la nivel critic |
| 2 | Macroalge | Coccotylus brodiei (Turner) Kützing, 1843 | CR - Periclitat cu dispariția la nivel critic |
| 3 | Macroalge | Dasya baillouviana (S.G. Gmelin) Montagne, 1841 | CR - Periclitat cu dispariția la nivel critic |
| 4 | Macroalge | Phyllophora crispa (Hudson) P.S. Dixon, 1964 | CR - Periclitat cu dispariția la nivel critic |
| 5 | Macroalge | Phyllophora pseudoceranoïdes (S.G. Gmelin) Newroth A.R.A. Taylor ex P.S. Dixon L.M. Irvine, 1977 | CR - Periclitat cu dispariția la nivel critic |
| 6 | Tracheophyta (Plante superioare marine) | Zostera noltei Hornemann, 1832 | CR - Periclitat cu dispariția la nivel critic |
| 7 | Nevertebrate Bentale | Arenicola marina (Linnaeus 1758) | EN - Periclitat cu dispariția |
| 8 | Nevertebrate Bentale | Carcinus aestuarii (Nordo, 1847) | EN - Periclitat cu dispariția |
| 9 | Nevertebrate Bentale | Clibanarius erythropus (Latreille, 1818) | EN - Periclitat cu dispariția |
| 10 | Nevertebrate Bentale | Donacilla cornea (Poli, 1791) | CR - Periclitat cu dispariția la nivel critic |
| 11 | Nevertebrate Bentale | Donax trunculus (Linnaeus, 1758) | VU - Vulnerabil |
| 12 | Nevertebrate Bentale | Gastrana fragilis (Linnaeus, 1758) | EN - Periclitat cu dispariția |
| 13 | Nevertebrate Bentale | Gilvossius candidus (Olivi, 1792) | EN - Periclitat cu dispariția |
| 14 | Nevertebrate Bentale | Irus irus (Linnaeus, 1758) | NE - Neevaluat |
| 15 | Nevertebrate Bentale | Liocarcinus navigator (Herbst, 1794) | EN - Periclitat cu dispariția |
| 16 | Nevertebrate Bentale | Loripes orbiculatus (Poli, 1791) | EN - Periclitat cu dispariția |
| 17 | Nevertebrate Bentale | Necallianassa truncata (Giard Bonnier, 1890) | EN - Periclitat cu dispariția |
| 18 | Nevertebrate Bentale | Ophelia bicornis (Savigny, 1820) | CR - Periclitat cu dispariția la nivel critic |
| 19 | Nevertebrate Bentale | Petricola lithophaga (Retzius, 1788) | NE - Neevaluat |
| 20 | Nevertebrate Bentale | Pitar rudis (Poli, 1795) | VU - Vulnerabil |
| 21 | Nevertebrate Bentale | Pholas dactylus (Linnaeus, 1758) | CR - Periclitat cu dispariția la nivel critic |
| 22 | Nevertebrate Bentale | Solen marginatus (Pulteney, 1799) | CR - Periclitat cu dispariția la nivel critic |
| 23 | Nevertebrate Bentale | Tricolia pullus (Linnaeus, 1758) | EN - Periclitat cu dispariția |
| 24 | VERTEBRATA Clasa Pisces (Pești) | Acipenser gueldenstaedtii (Brandt Ratzeburg, 1833) | CR - Periclitat cu dispariția la nivel critic |
| 25 | VERTEBRATA Clasa Pisces (Pești) | Acipenser stellatus (Pallas, 1711) | CR - Periclitat cu dispariția la nivel critic |
| 26 | VERTEBRATA Clasa Pisces (Pești) | Acipenser sturio (Linnaeus, 1758) | CR - Periclitat cu dispariția la nivel critic |
| 27 | VERTEBRATA Clasa Pisces (Pești) | Anguilla anguilla (Linnaeus, 1758) | CR - Periclitat cu dispariția la nivel critic |
| 28 | VERTEBRATA Clasa Pisces (Pești) | Chelidonichthys lucerna (Linnaeus, 1758) | VU - Vulnerabil |
| 29 | VERTEBRATA Clasa Pisces (Pești) | Dasyatis pastinaca (Linnaeus, 1758) | NT - Aproape periclitat |
| 30 | VERTEBRATA Clasa Pisces (Pești) | Gaidropsarus mediterraneus (Linnaeus, 1758) | NE - Neevaluat |
| 31 | VERTEBRATA Clasa Pisces (Pești) | Gobius niger (Linnaeus, 1758) | NE - Neevaluat |
| 32 | VERTEBRATA Clasa Pisces (Pești) | Hippocampus guttulatus (Cuvier, 1829) | VU - Vulnerabil |
| 33 | VERTEBRATA Clasa Pisces (Pești) | Huso huso (Linnaeus, 1758) | CR - Periclitat cu dispariția la nivel critic |
| 34 | VERTEBRATA Clasa Pisces (Pești) | Platichthys flesus (Linnaeus, 1758) | NT - Aproape periclitat |
| 35 | VERTEBRATA Clasa Pisces (Pești) | Pegusa nasuta (Pallas, 1814) | NE - Neevaluat |
| 36 | VERTEBRATA Clasa Pisces (Pești) | Raja clavata (Linnaeus, 1758) | NT - Aproape periclitat |
| 37 | VERTEBRATA Clasa Pisces (Pești) | Salmo labrax (Pallas, 1814) | VU - Vulnerabil |
| 38 | VERTEBRATA Clasa Pisces (Pești) | Sciaena umbra (Linnaeus, 1758) | NT - Aproape periclitat |
| 39 | VERTEBRATA Clasa Pisces (Pești) | Squalus acanthias (Linnaeus, 1758) | NT - Aproape periclitat |
| 40 | Clasa Mammalia (Mamifere) | Delphinus delphis ponticus (Barabash-Nikiforov, 1935) | EN - Periclitat cu dispariția |
| 41 | Clasa Mammalia (Mamifere) | Phocoena phocoena relicta (Abel, 1905) | EN - Periclitat cu dispariția |
| 42 | Clasa Mammalia (Mamifere) | Tursiops truncatus ponticus (Barabash-Nikiforov, 1940) | EN - Periclitat cu dispariția |

Cea de-a doua sursă de informații referitoare la specii importante din punct de vedere al conservării biodiversității o constituie baza de date Natura 2000, pentru cele 9 SCI-uri din zona marină a Mării Negre, coroborată cu seturile de date pentru raportarea în baza Art. 17 al Directivei Habitate.

Se remarcă faptul că, în cele 9 SCI-uri marine, există doar 4 specii de importanță comunitară, cu populații diferite, prezentate în tabelul 15.

**Tabel 15 – Specii de importanță comunitară la nivelul SCI-urilor marine**

| **Codul Speciei** | **Nume specie** |
| --- | --- |
| 1349 | *Tursiops truncatus* |
| 1351 | *Phocoena phocoena* |
| 4125 | *Alosa immaculata* |
| 4127 | *Alosa tanaica* |

Suplimentar, au fost investigate lucrările de referință, rapoartele institutelor de cercetare etc., referitoare la prezența, distribuția și starea actuală de conservare a speciilor incluse în baza de date Natura 2000, pentru cele 9 SCI-uri din bioregiunea marină a Mării Negre, care necesită protecție strictă – fiind incluse în anexa IV a Directivei Habitate (vezi **tabelul 16**).

**Tabel 16 – Specii de interes conservativ din SCI-urile marine**

| **Cod Specie** | **Nume specie** |
| --- | --- |
| 1350 | *Delphinus delphis* |
| 2488 | *Acipenser stellatus* |
| 2489 | *Huso huso* |
| 3001 | *Zostera noltei* |
| 4126 | *Alosa maeotica* |
| 5040 | *Acipenser gueldenstaedtii* |

**Delimitarea arealelor cu valoare ridicată pentru biodiversitate în funcție de distribuția habitatelor de interes conservativ**

Metodologia de față se întemeiază pe abordarea propusă de către un grup de experți la nivel european în biodiversitatea marină, coordonați de IUCN pentru stabilirea unei Liste Roșii a Habitatelor Amenințate cu Dispariția/Colapsul în Europa (European Red List of Habitats – Part 1. Marine habitats). Ca parte a demersului respectiv, habitatele din 4 regiuni marine ale Europei (Marea Baltică, Atlanticul de Nord-Est, Marea Mediterană și Marea Neagră) au fost caracterizate și clasificate în funcție de diviziunile EUNIS, tipologiile utilizate în Manualul de interpretare a habitatelor de interes comunitar – Anexa I, EUSeaMap și IUCN. Ulterior, riscul de dispariție a fiecărui tip de habitat marin a fost stabilit în funcție de scăderea arealului de distribuție și de reducerea calitativă a componentelor biotice și abiotice, rezultând o evaluare în sistem IUCN, așa cum se prezintă în figura de mai jos:

*Figura 3. Sistemul de clsificare IUCN a habitatelor în funcție de riscul de colaps/dispariție*

Din cele peste 50 de tipuri de habitate identificate în sectorul românesc al Mării Negre, un număr de 9 habitate se află în categoriile CR-EN-VU-NT conform clasificării (*Fig.3*). Pentru identificarea surselor de date referitoare la poziția și extinderea respectivelor tipuri de habitate amenințate cu dispariția, experții din echipa proiectului au elaborat o matrice de corespondență între tipologia Habitatelor din Lista Roșie a Habitatelor Europene – regiunea marină a Mării Negre și habitatele de pe Anexa I a Directive Habitate, care au fost cartate în ultimii 15 ani în vederea elaborării planurilor de management pentru siturile marine din rețeaua națională Natura 2000. Astfel, în curpinsul celor 9 SCI-uri marine sunt cunoscute un număr de 9 tipuri de habitate de interes comunitar, iar unele dintre acestea au fost studiate și evaluate într-o manieră aprofundată, atât de institutele de cercetare specializate în domeniu, cât și de experții implicați în elaborarea planurilor de management (a se vedea tabelul 17):

**Tabel 17 – Habitate de interes conservativ din SCI-urile marine**

|  |  |
| --- | --- |
| **Cod Habitat** | **Denumire Habitat** |
| **1110** | Bancuri de nisip acoperite permanent de apa mării |
| **1130** | Estuare |
| **1140** | Nisipuri și mâluri care nu sunt acoperite permanent de mare |
| **1160** | Golfuri |
| **1170** | Recifi |
| **1180** | Structuri submarine generate de scurgeri de gaze |
| **8330** | Peșteri scufundate parțial sau în totalitate |

Pentru respectivele habitate, este prevăzută inventarierea referințelor bibliograficemai recente și a seturilor de date care permit stabilirea cu suficientă acuratețe a poziției și extinderii arealelor ocupate. Trebuie subliniat faptul că planurile de management pentru ROSCI0094 Izvoarele sulfuroase submarine de la Mangalia, ROSCI0197 Plaja submersă Eforie Nord -Eforie Sud, ROSCI0269 Vama Veche - 2 Mai și ROSCI0273 Zona marină de la Capul Tuzla au fost elaborate în perioada 2011-2013, anterior extinderii semnificative înspre larg a suprafeței acestora.

De asemenea, trebuie evidențiat demersul realizat de un număr de experți români din INCDM Grigore Antipa, pentru a detalia într-o manieră unitară o serie de sub-tipuri de Habitate de interes comunitar, ținând cont de natura sedimentologică – geologică a substratului, compoziția floristică, speciile de floră și faună indicatoare. În urma acestui demers, caracteristicile fiecărui subtip de habitat de interes comunitar prezent în sectorul românesc al Mării Negre au fost descrise în raportul ”Habitate marine românești de interes european”, publicat în anul 2007 (T. Zaharia, D. Micu, V. Niță, V. Todorova). Astfel, echipa de experți implicați în proiect vor prelua informațiile existente referitoare la subtipurile de habitate de interes comunitar în România, pentru a putea stabili prezența și extinderea unor tipuri de habitate periclitate cu dispariția conform Listei Roșii a Habitatelor din Europa, elaborată sub coordonarea IUCN, utilizând matricea de corespondență prezentată mai jos:

**Tabel 18 – Matricea de corespondență între tipologia conformă cu Lista Roșie a Habitatelor din Europa și cea propusă în lucrarea Habitate marine românești de interes european (subtipuri ale habitatelor de interes comunitar)**

|  |  |
| --- | --- |
| **Cod/ Tip Habitat Lista Rosie IUCN** | **Cod Natura 2000-SubtipRO** |
| A1.15 Stâncă pontică supralitorală | 1170-4 Aglomerări de stânci și bolovani |
| A1.15 Stâncă pontică supralitorală | 1170-5 Stâncă supralitorală |
| A1.16 Stâncă mediolitorală pontică expusă dominată de nevertebrate | 1170-6 Stâncă mediolitorală superioară |
| A1.1xx Stâncă medialitorală pontică, moderat expusă, dominată de nevertebrate | 1170-6 Stâncă mediolitorală superioară |
| A1.1xx Stâncă pontica expusă din zona mediolitorală inferioară fără asociații de nevertebrate | 1170-6 Stâncă mediolitorală superioară |
| A1.1xx Stâncă pontică expusă din zona mediolitorală inferioară fără asociații de nevertebrate | 1170-7 Stâncă mediolitorală inferioară |
| A1.1xx Stâncă pontică expusă din zona mediolitorală inferioară fără asociații de nevertebrate | 1170-4 Aglomerări de stânci și bolovani |
| A1.44 Peșteri și surplome mediolitorale pontice | **8330 Peșteri marine total sau parțial submerse** |
| A2.132 Pietrișuri mediolitorale pontice | 1170-4 Aglomerări de stânci și bolovani |
| A2.2x Nisipuri pontice mediolitorale | 1140-3 Nisipuri mediolitorale |
| A2.2x Nisipuri pontice mediolitorale | **1160-1 Nisipuri măloase în zone adăpostite** |
| A2.2x Nisipuri pontice mediolitorale | 1110-3 Nisipuri fine de mică adâncime |
| A2.2x Nisipuri pontice mediolitorale | 1110-4 Nisipuri bine calibrate |
| A2.2x Nisipuri pontice mediolitorale | 1140-3 Nisipuri mediolitorale |
| A2.2x Nisipuri pontice mediolitorale | 1110-5 Nisipuri grosiere și pietrișuri fine bătute de valuri |
| A2.32 Mâluri pontice dominate de polichete/oligochete în zona estuariană superioară | **1150 Lagune și golfuri cu bancuri de nisip** |
| A2.32 Mâluri pontice dominate de polichete/oligochete în zona estuariană superioară | **1160-1 Nisipuri măloase în zone adăpostite** |
| A3,2x Stânci, blocuri și bolovani din infralitoralul superior, dominate de mitilide, cu alge foliare (altele decât Fucales) | 1170-8 Stâncă infralitorală cu alge fotofile |
| A3,2x Stânci, blocuri și bolovani din infralitoralul superior, dominate de mitilide, cu alge foliare (altele decât Fucales) | 1170-9 Stâncă infralitorală cu Mytilus galloprovincialis |
| A3.15 Stâncă infralitoală superioară expusă, dominată de mitilide, cu alge foliare (altele decât Fucales) | 1170-8 Stâncă infralitorală cu alge fotofile |
| A3.15 Stâncă infralitoală superioară expusă, dominată de mitilide, cu alge foliare (altele decât Fucales) | 1170-9 Stâncă infralitorală cu Mytilus galloprovincialis |
| A3.2x Stânci, blocuri și bolovani din infralitoralul superior, dominate de mitilide, cu alge foliare (altele decât Fucales) | 1170-9 Stâncă infralitorală cu Mytilus galloprovincialis |
| A3.34 - Stâncă pontică adăpostită și bine iluminată din zona infralitorală superioară, cu Fucales și alte alge | 1170-8 Stâncă infralitorală cu alge fotofile |
| A3.34 - Stâncă pontică adapostită și bine iluminată din zona infralitorală superioară, cu Fucales și alte alge | 1170-9 Stâncă infralitorală cu Mytilus galloprovincialis |
| A3.3w Stâncă pontică din zona infralitorală inferioară domintă de asociații de nevertebrate | 1170-9 Stâncă infralitorală cu Mytilus galloprovincialis |
| A3.3x Stâncă pontică bine iluminată din zona infralitorală superioară cu alge de tip foliaceu, altele decât Fucales | 1170-8 Stâncă infralitorală cu alge fotofile |
| A3.74 Peșteri, surplome și santuri în stânca infralitorală pontică | **8331 Peșteri marine total sau parțial submerse** |
| A5.13 Substraturi mixte infralitorale pontice | 1110-3 Nisipuri fine de mică adâncime |
| A5.13 Substraturi mixte infralitorale pontice | 1110-4 Nisipuri bine calibrate |
| A5.13 Substraturi mixte infralitorale pontice | 1110-5 Nisipuri grosiere și pietrișuri fine bătute de valuri |
| A5.13 Substraturi mixte infralitorale pontice | 1110-6 Galeti infralitorali |
| A5.22 Nisipuri pontice infralitorale estuariene | 1110-3 Nisipuri fine de mică adâncime |
| A5.22 Nisipuri pontice infralitorale estuariene | **1151 Lagune și golfuri cu bancuri de nisip** |
| A5.22 Nisipuri pontice infralitorale estuariene | **1160-1 Nisipuri măloase în zone adăpostite** |
| A5.237 Nisipuri infralitorale pontice și nisipuri noroioase fără macroalge | 1110-2 Nisipuri medii sub formă de dune submarine |
| A5.237 Nisipuri infralitorale pontice și nisipuri noroioase fără macroalge | 1110-3 Nisipuri fine de mică adâncime |
| A5.237 Nisipuri infralitorale pontice și nisipuri noroioase fără macroalge | **1160-1 Nisipuri măloase în zone adăpostite** |
| A5.237 Nisipuri infralitorale pontice și nisipuri noroioase fără macroalge | 1110-4 Nisipuri bine calibrate |
| A5.237 Nisipuri infralitorale pontice și nisipuri noroioase fără macroalge | 1110-5 Nisipuri grosiere și pietrișuri fine bătute de valuri |
| A5.24 Nisipuri mâloase pontice infralitorale | **1160-1 Nisipuri măloase în zone adăpostite** |
| A5.34 Mâluri fine pontice în zona infralitorală | N/A |
| A5.35 Nisipuri mâloase pontice în zona circalitorală superioară | **N/A** |
| A5.36 Mâluri fine pontice în zona circalitorală superioară | N/A |
| A5.36 Mâluri fine pontice în zona circalitorală superioară | **N/A** |
| A5.37 Mâluri pontice în zona circalitorală inferioară | **N/A** |
| A5.53 Pajisti pontice de ierburi marine și alge rizomatoase pe funduri sedimentare de nisipuri noroioase și noroiuri nisipoase infralitorale adăpostite, influențate de apă dulce. | 1110-1 Nisipuri fine, curate sau ușor măloase, cu pajiști de Zostera |
| A5.62 Asociație cu midii în zona pontică infralitoraăa | 1170-2 Recifi biogenici cu Mytilus galloprovincialis |

De asemnea, trebuie evidențiați și acei factori biotici și abiotici, care influențează la un nivel general distribuția habitatelor și speciilor importante din punct de vedere conservativ, în cuprinsul sectorului românesc al Mării Negre:

1. Apropierea față de țărm, corelată cu adâncimea redusă care permite penetrarea radiației solare către comunitățile bentice, iar masa apei este oxigenată și influențată de un regim hidro-dinamic activ (valuri, curenți)

Ecosistemul Mării Negre este unul puternic stratificat, din punct de vedere biochimic, în special datorită circulației verticale a maselor de apă extrem de reduse (cu excepția curenților de upwelling care apar doar în proximitatea țărmului). În consecință, cele mai importante procese biologice active, cum ar fi absorbția/reciclarea nutrienților, înfloririle algale, respirația și degradarea aeroba oxidativă a organismelor moarte, au loc doar în stratul oxic – în care concentrația oxigenului dizolvat este suficientă. Adâncimea maximă la care se poate extinde acest strat este de maximum 120 m adâncime. Concentrația de oxigen în apa masei, împreună cu grosimea stratului fotic (stratul superficial de apă marină penetrat de radiația solară) constituie principalii factori determinanți pentru dispunerea spațială a zonelor de biodiversitate specifică ridicată și explică de ce zonele marine cu valoare ridicată a cadrului natural corespund în mare parte habitatelor bentale din etajele mediolitoral și infralitoral și apelor costiere, care se extind de la linia țărmului până la aproximativ la izobata de 25 m adâncime.

1. Distanța semnificativă față de resurse permanente de poluare de pe uscat (Land based sources), care constau, în principal, în emisii ale stațiilor de tratare a apelor uzate – Constanța Sud, Eforie, Mangalia.
2. Prezența câmpurilor de alge macrofite și/sau plante acvatice superioare, care constituie elementele structurale ale unor habtiate specifice și servesc drept zone de adăpost și hrănire pentru juvenilii/stadiile larvare a multor specii de ihtiofaună și moluște.

**Tabel 19 – Specii de alge macrofite, plante superioare și habitatele acestora**

|  |  |
| --- | --- |
| **Principalele specii de alge macrofite și**  **plante superioare** | **Condiții de habitat și distribuție cunoscută** |
| *Gongolaria barbata (denumirea veche Cystoseira barbata)* | *Specia colonizează zonele cu fund stâncos, lipsit de sedimente (inclusiv găleți de dimensiuni mari) și epibioze, la adâncimi de 2-7 m, unde lumina, apă cu nivel ridicat de transparență (turbiditate scăzută) pentru desfășurarea optimă a proceselor fiziologice. Este prezentă sub forma unor câmpuri în ariile protejate Vama Veche - 2 Mai (biomasă care poate ajunge la 10 kg/m2), la adâncimi de 3-5m.* |
| *Diverse specii de alge din familia Ulvacee* | *Datorită rezistenței la variații de salinitate, temperatură și turbiditate (sunt rezistente și la episoadele de eutrofizare - înfloriri algale- hipoxie), specii de alge din Familia Ulvacee pot fi întâlnite în tot sudul litoralului unde apar funduri stâncoase, mai frecvent pe substrat dur, la diverse adâncimi, pe cochilii de moluște, sau plutind în masa apei, cu biomase ridicate în zona Cazino Constanța, Eforie Sud, Mamaia. Constituie câmpuri relativ întinse în care se adăpostesc specii de nevertebrate și juvenilii speciilor de ihtiofaună.* |
| *Zostera noltei* | *Zostera noltei este o plantă fanerogama superioară cu rol important în stabilizarea sedimentelor și productivitatea biologică, fiind sursă de hrană și adăpost pentru numeroase specii de ihtiofaună și nevertebrate; plajele submerse de la Eforie și din dreptul localității Tuzla sunt unele din ultimele locuri de la litoralul românesc unde se găsește în abundență relevantă.* |

1. Prezența coloniilor de Mytilus galloprovincialis – în special sub forma structurilor biogene care se dezvoltă pe substrat sedimentar (mâl, nisip, scrădiș, sau amestec), cel mai frecvent între izobatele de 6 și 25 m, de-a lungul litoralului românesc; respectivele structuri se dezvoltă prin acumularea cochiliilor de la indivizii morți (tanatocenoze) și au roluri ecologice foarte importante: filtrarea masei de apă de nutrienți și alte particule, contribuind la autoepurarea ecosistemului la nivel local, prin intermediul cuplajului bentic – pelagic și furnizarea de adăpost pentru alte specii bentice, sesile sau vagile. Astfel, biocenozele din etajele medio-litoral, dar mai ales infralitoral, dominate de Mytilus galloprovincialis prezintă indecși de biodiversitate ridicați. Rolul biocenozelor cu Mytilus galloprovincialis de filtrare a masei de apă trebuie subliniat în contextul înfloririlor algale de la adâncimi mici, care trăiesc pe funduri sedimentare, care ulterior descompunerii oxidative a materiei organice în exces, conduc la consumarea/scăderea nivelului de oxigen în coloana de apă și instalarea în anumite zone, apropiate de țărm și intervale de timp (în special în sezonul cald), a fenomenelor de hipoxie, extrem de dăunătoare pentru toate organismele bentale și pelagice cu un grad redus de mobilitate.
   * 1. **Metodologia și criteriile propuse pentru identificarea Zonelor de Protecție Strictă pe baza ranking-ului pentru specii**

Pentru desemnarea Zonelor de Protecție Strictă, pe lângă unele principii generale (de exemplu biodiversitate ridicată, specii-cheie, suprafață stabilă, intervenție umană minimă, echilibru natural, peisaj nealterat), sunt necesare criterii mai clare, care să evidențieze importanța acestor zone pentru conservare.

În situația în care, în Europa, nu este implementată o **metodologie unitară** de definire, desemnare și gestionare a Zonelor de Protecție Strictă, alături de diferențele legislative și de management ale ariilor naturale protejate, stabilirea acestor criterii trebuie să se aplice unitar, la nivel național, și să fie structurate de la general, la particular, de la Zona Strict Protejată, la nivelul habitatelor și speciilor. Pentru clasificarea aceste zone după importanța lor, apare ca necesar un sistem de ranking, pornind de la particular la general: specii – habitate – ecosistem - Zonă de Protecție Strictă.

Din acest motiv propunem această **metodologie**, care se va dezvolta și adapta pe parcursul implementării proiectului. Această adaptare este necesară din mai multe considerente: variabilele naturale sunt extrem de multe, datele despre specii și habitate, la nivel național, nu au fost colectate după o metodă unică, standardizată, nu există o singură Listă Roșie națională, completă, pe grupele mari de specii etc.

Proiectele finalizate în România, pentru implementarea Rețelei Natura 2000, aduc cele mai multe informații, alături de sursele bibliografice.

*Fluxul general de lucru al Proiectului*, cu mențiunea că unele etape se vor desfășura în paralel, pe toată durata acestuia, sunt următoarele:

1. Sintetizarea datelor existente la nivel național, în special din rețeaua de arii protejate de interes comunitar, care se suprapune peste cele mai importante arii naționale, dar și alte informații legat de proiectele propuse de infrastructură, arii naturale protejate de interes local, coridoare ecologice, păduri virgine etc.; include analiza spațială a datelor;
2. Adăugarea informațiilor din surse bibliografice, mai ales pentru zonele care nu sunt incluse în rețeaua de arii naturale de interes național sau comunitar; completează punctul 1;
3. Dezvoltarea unei platforme dedicate Proiectului, a cărei sustenabilitate este asigurată, care conține informațiile de la punctele 1-2 și pe care se vor dezvolta aplicații de ranking pentru specii – habitate – arii de strictă protecție, aplicații de colectare a datelor din teren, respectiv de raportare automată, analiză a datelor și modelare;
4. Completarea informațiilor cu date din teren, până la finalul Proiectului, dar și actualizarea oricăror modificări ulterioare;
5. Analiza datelor, modelare, raportare în cadrul portalului dedicat;
6. Desemnarea Zonelor de Protecție Strictă, pe baza metodologiei standardizate, care să indice caracterul unicat al fiecărei zone incluse.

Este indubitabil că prezența unor specii de floră/faună importante pentru conservare este unul dintre cele mai importante criterii în desemnarea ZPS, fiind chiar covârșitor în cazul habitatelor neforestiere.

Pentru că nu există niciun ranking standardizat al importanței speciilor și ținând cont că Proiectul se desfășoară la nivel național, este nevoie de instrumente automatizate de ranking, care să faciliteze utilizarea acestui criteriu.

În cadrul Proiectului, s-a dezvoltat o astfel de aplicație, care este deja funcțională pe platforma kladOS, în cadrul căreia sunt introduse o multitudine de specii, cu informații legate de statutul lor. Ulterior, se va putea aplica un algoritm de ranking si o formulă de calcul automat.

În cele ce urmează sunt prezentate criteriile de ranking utilizate pentru speciile de plante, dar care sunt similare și pentru celelalte categorii de organisme.

CRITERIUL I = LEGISLATIV (specii de interes comunitar + naționale):

* OUG nr. 57/2007 cu modificările și completările ulterioare, transpune Directiva Habitate și Directiva Păsări):
* Anexa 3 lit. b (specii pentru desemnarea Natura 2000, include briofitele) – se reia la Anexa următoare.
* Anexa 4A lit. B (specii de interes comunitar care **necesită protecție strictă**) – include speciile de la Anexa 3 lit. B, dar fără briofite, + 1 specie:

**Tabel 20 – Specii care necesită protecție strictă, conform Anexei 4A lit. B din**

**OUG nr. 57/2007 cu modificările și completările ulterioare**

| **Nr.** | **Specie prioritară** | **Specie** |
| --- | --- | --- |
|  |  | *Adenophora liliifolia* |
|  |  | *Agrimonia pilosa* |
|  |  | *Aldrovanda vesiculosa* |
|  |  | *Angelica palustris* |
|  |  | *Apium repens* |
|  |  | *Asplenium adulterinum* |
|  |  | *Astragalus peterffi* |
|  |  | *Caldesia parnassiflora* |
|  |  | *Campanula romanica* |
|  | \* | *Campanula serrata* |
|  |  | *Centaurea jankae* |
|  |  | *Centaurea pontica* |
|  |  | *Cirsium brachycephalum* |
|  |  | *Colchicum arenarium* |
|  |  | *Crambe tataria* |
|  |  | *Cypripedium calceolus* |
|  | \* | *Dianthus diutinus* |
|  |  | *Draba dorneri* |
|  |  | *Dracocephalum austriacum* |
|  |  | *Echium russicum* |
|  |  | *Eleocharis carniolica* |
|  | \* | *Ferula sadleriana* |
|  |  | *Galium moldavicum* |
|  |  | *Gladiolus palustris* |
|  |  | *Iris aphylla subsp. hungarica (Iris hungarica)* |
|  |  | *Iris humilis subsp. arenaria (Iris arenaria)* |
|  |  | *Ligularia sibirica* |
|  |  | *Lindernia procumbens* |
|  |  | *Liparis loeselii* |
|  |  | *Luronium natans* |
|  |  | *Marsilea quadrifolia* |
|  |  | *Moehringia jankae* |
|  |  | *Paeonia officinalis subsp. banatica* |
|  |  | *Poa granitica subsp. disparilis* |
|  |  | *Potentilla emilii-popii* |
|  |  | *Pulsatilla grandis* |
|  |  | *Pulsatilla patens* |
|  | \* | *Pulsatilla pratensis subsp. Hungarica* |
|  | \* | *Salicornia veneta* |
|  |  | *Saxifraga hirculus* |
|  | \* | *Serratula lycofolia* |
|  |  | *Stipa danubialis* |
|  |  | *Syringa josikaea* |
|  |  | *Thesium ebracteatum* |
|  |  | *Thlaspi jankae* |
|  |  | *Tozzia carpathica* |
|  |  | *Tulipa hungarica* |

* Anexa 4B lit. B (specii de interes național, care **necesită protecție strictă**):

**Tabel 21 – Specii care necesită protecție strictă, conform Anexei 4B, lit. B din OUG nr. 57/2007 cu modificările și completările ulterioare**

| **Nr.** | **Specie** |
| --- | --- |
|  | *Achillea impatiens* |
|  | *Alyssum caliacre* |
|  | *Andryala levitomentosa* |
|  | *Arctostaphylos uva-ursi* |
|  | *Artemisia lerchiana* |
|  | *Astragalus excapus* |
|  | *Carex chordorrhiza* |
|  | *Carex lachenalii* |
|  | *Centaurea ruthenica* |
|  | *Centaurea varnensis* |
|  | *Cephalaria radiata* |
|  | *Corynephorus canescens* |
|  | *Dianthus dobrogensis* |
|  | *Dianthus trifasciculatus subsp. parviflorus* |
|  | *Elymus farctus subsp. bessarabicus* |
|  | *Euphorbia carpatica* |
|  | *Leymus sabulosus* |
|  | *Linum pallasianum subsp. borzaeanum* |
|  | *Lomantogonium carinthiacum* |
|  | *Lycopodium inundatum* |
|  | *Montia minor* |
|  | *Nitraria schoberi* |
|  | *Paeonia tenuifolia* |
|  | *Pedicularis sylvatica* |
|  | *Polygonum alpinum* |
|  | *Potentilla haynaldiana* |
|  | *Rhynchospora alba* |
|  | *Salix bicolor* |
|  | *Schoenus ferugineus* |
|  | *Sesleria uliginosa* |
|  | *Silene thymifolia* |
|  | *Stellaria longifolia* |
|  | *Tofieldia calycuta* |
|  | *Vaccinium uliginosus* |

CRITERIUL II = Listele Roșii naționale:

* Boșcaiu N., Coldea Gh., Horeanu C., 1994 - Lista Roșie a plantelor vasculare disparute, periclitate, vulnerabile si rare din flora Romaniei;
* Dihoru G., Negrean G., 2009 - Cartea Roşie a plantelor vasculare din România;
* Oltean M., Negrean G., Popescu A., Roman N., Dihoru G., Sanda V., Mihăilescu S., 1994 - Lista Roşie a plantelor superioare din România;
* Oprea A., 2005 - Critical List of the Romanian vascular plants.
* Listele Roșii pe Convenția Carpatică

Pentru vizualizare și pentru stabilirea importanței/valorii de ranking pentru fiecare specie, se utilizează aplicația **Special Status Ranker** – adaptată pentru Contractul: ***Studiu privind ”Identificarea zonelor potențiale de non-intervenție/ protecție strictă în habitate naturale terestre și marine în vederea punerii în aplicare a strategiei europene privind biodiversitatea pentru perioada 2021-2030”*** , pe platforma <https://kladia.info>:

A screenshot of a computer

Description automatically generated

*Figura 4. Exemplificare pentru specia Crambe maritima a aplicației*

*Special Status Ranker*

CRITERIUL III = Listele cu plante endemice, naționale:

Idem aplicația **Special Status Ranker**, utilizând date bibliografice:

* Dihoru G., Parvu C. 1987. Plante Endemice în Flora României.
* Hurdu Bogdan Iuliu, Mihai Pușcaș, Pavel Dan Turtureanu, Marjan Niketic, Ghizela Vonica, Gheorghe Coldea 2012. A critical evaluation of the Carpathian endemic plant taxa list from the Romanian Carpathians.

A screenshot of a computer

Description automatically generated

*Figura 5. Exemplificare pentru specia Campanula romanika a aplicației*

*Special Status Ranker*

CRITERIUL IV = Plante endemice și rare, cu statut regional, prezente în România:

* Witkowski Z.J., Król W., Solarz W., Kukula K., Okarma H., Pawlowski J., Perzanowski K., Ruzicka t., Sandor J., Stanova V., Tasenkevich L., Vlasin M. 2003. Carpathian List of Endangered Species.

A screenshot of a computer

Description automatically generated

*Figura 6. Exemplificare pentru specia Angelica palustris a aplicației*

*Special Status Ranker*

CRITERIUL V = Plante cu statut de conservare de pe listele IUCN – lista roșie internațională, EUNIS – Natura 2000, prezente în România: **(intersecție cu Criteriul I)**

A screenshot of a computer

Description automatically generated

*Figura 7. Exemplificare pentru specia Aconitum degenii a aplicației*

*Special Status Ranker*

Se pot adăuga alte criterii ori criterii/seturi personalizate pentru fiecare grup de specii.

Pentru a determina importanța fiecărei specii, se vor utiliza diferiți **algoritmi** care calculează:

- numărul de liste cu statut de conservare în care apare specia

- categoriile de vulnerabilitate, pe diverse liste cu statut de conservare

- numărul de arii protejate din România în care apare specia

- suprafața ocupată sau habitatul prezent al speciei

- populația la nivel național

- coridoarele ecologice

Legătura dintre Abordarea metodologică pentru declararea ZPS pe baza tipurilor de ecosisteme/habitate (Capitolul 1.1.) și Abordarea metodologică pentru declararea ZPS în funcție de tipul ariilor naturale protejate (Capitolul 1.2.) este prezentată în schema conceptuală de mai jos.



*Figura 8. Legătura dintre tipurile de ecosisteme/habitate și categoriile de arii naturale protejate pentru declararea Zonelor de Protecție Strictă*

## 1.2. Metodologiile propuse pentru identificarea Zonelor de Protecție Strictă, în funcție de tipul ariilor naturale protejate vizate

Identificarea Zonelor de Protecție Strictă se va face, în principal, prin zonarea internă și pe baza ariilor naturale protejate, astfel încât este foarte important să fie propuse metode asociate diferitelor arii: Parcuri Naționale și Parcuri Naturale, Rezervații Științifice și Rezervații Naturale și Monumente ale naturii (după caz), Situri Natura 2000 (SCI/SAC și SPA) și alte desemnări internaționale.

**1.2.1. Metodologia propusă pentru identificarea Zonelor de Protecție Strictă pe teritoriul Parcurilor Naționale**

În cadrul *Ghidului Comisiei Europene privind desemnarea de arii naturale protejate (inclusiv a Zonelor de Protecție Strictă)* sunt menționate categoriile IUCN asociate declarării de ZPS, între care și ariile din categoria II IUCN - Parcurile Naționale. De asemenea, se menționează că acestea nu vor fi asimilate ca ZPS în integralitatea lor, ci va fi desemnată o anumită pondere din Parcurile Naționale respective, în urma zonării interne.

În România sunt declarate 13 Parcuri Naționale cu o suprafață totală de 317419,2 ha, reprezentând 1,33% din suprafața țării. Referitor la managementul ariilor naturale protejate din categoria II, există recomandarea IUCN de a asigura cel puțin 75% din teritoriul lor ca Zone de Protecție Strictă.

Astfel, printr-o zonare internă adecvată a Parcurilor Naționale și Naturale, va rezulta recunoașterea ca ZPS a unei suprafețe de minimum 238.064,4 ha, adică cel puțin 0,99% din suprafața țării.

Conform art. 22, alin. (1) din Ordonanţă de urgenţă nr. 57/2007 cu modificările și completările ulterioare: ”*Zonarea internă a ariilor naturale protejate de interes naţional se face prin planul de management, prin definirea şi delimitarea, după caz, a: zonelor cu protecţie strictă, zonelor de protecţie integrală, zonelor-tampon, zonelor de dezvoltare durabilă a activităţilor umane*.”

Dintre toate tipurile de zone funcționale, conform definiției și caracteristicilor acestora, doar Zonele de Protecție Strictă, Zonele de Protecție Integrală și parcelele limitrofe (primul rând de parcele întregi din Zona de Conservare Durabilă, corespunzătoare tipului funcțional T2) pot fi asimilate ZPS-urilor ce trebuie declarate pentru habitatele forestiere, în timp ce pentru pajiști/pășuni vor putea fi incluse și Zone din Conservare Durabilă. *„Menținerea acestor habitate în peisajul cultural presupune o intervenție umană minimă, în mod obligatoriu. Absența intervenției va conduce la reinstalarea vegetației lemnoase și, totodată, la dispariția speciilor ierboase de interes.”*

Astfel în Zonele de Conservare Durabilă sunt incluse numeroase pășuni și fânețe în parcurile naționale, care vor crește procentul de 0,99% la nivel național.

|  |
| --- |
| ***Extras din OUG nr. 57/2007, art 22.***  *”(2) Zonele cu protecţie strictă sunt zonele din ariile naturale protejate, de mare importanţă ştiinţifică, ce cuprind zone sălbatice în care nu au existat intervenţii antropice sau nivelul acestora a fost foarte redus.*  *(3) În zonele prevăzute la alin. (2) se interzice desfăşurarea oricăror activităţi umane, cu excepţia activităţilor de cercetare, educaţie şi ecoturism, cu limitările descrise în planurile de management.*  *(4) Zonele de protecţie integrală cuprind cele mai valoroase bunuri ale patrimoniului natural din interiorul ariilor naturale protejate.*  *(5) În zonele prevăzute la*[*alin. (4)*](https://lege5.ro/Gratuit/geydqobuge/ordonanta-de-urgenta-nr-57-2007-privind-regimul-ariilor-naturale-protejate-conservarea-habitatelor-naturale-a-florei-si-faunei-salbatice?pid=48878093&d=2023-09-15#p-48878093)*sunt interzise:*  *a) orice forme de exploatare sau utilizare a resurselor naturale, precum şi orice forme de folosire a terenurilor, incompatibile cu scopul de protecţie şi/sau de conservare;*  *b) activităţile de construcţii-investiţii, cu excepţia celor destinate administrării ariei naturale protejate şi/sau activităţilor de cercetare ştiinţifică ori a celor destinate asigurării siguranţei naţionale sau prevenirii unor calamităţi naturale.*  *(6) Prin excepţie de la prevederile alin. (5), în zonele de protecţie integrală, în afara perimetrelor rezervaţiilor ştiinţifice cu regim strict de protecţie, se pot desfăşura următoarele activităţi:*  *a) ştiinţifice şi educative;*  *b) activităţi de ecoturism care nu necesită realizarea de construcţii-investiţii;*  *c) utilizarea raţională a pajiştilor pentru cosit şi/sau păşunat numai cu animale domestice, proprietatea membrilor comunităţilor care deţin păşuni sau care deţin dreptul de utilizare a acestora în orice formă recunoscută prin legislaţia naţională în vigoare, pe suprafeţele, în perioadele şi cu speciile şi efectivele avizate de administraţia parcului, astfel încât să nu fie afectate habitatele naturale şi speciile de floră şi faună prezente;*  *d) localizarea şi stingerea operativă a incendiilor;*  *e) intervenţiile pentru menţinerea habitatelor în vederea protejării anumitor specii, grupuri de specii sau comunităţi biotice care constituie obiectul protecţiei, în baza aprobării autorităţii publice centrale pentru protecţia mediului, a planului de acţiune provizoriu, elaborat în acest scop de consiliul ştiinţific şi valabil până la intrarea în vigoare a planului de management;*  *f) intervenţiile în scopul reconstrucţiei ecologice a ecosistemelor naturale şi al reabilitării unor ecosisteme necorespunzătoare sau degradate, la propunerea administraţiei şi cu avizul consiliului ştiinţific, în baza aprobării de către autoritatea publică centrală pentru protecţia mediului;*  *g) acţiunile de înlăturare a efectelor unor calamităţi, la propunerea administraţiei ariei naturale protejate, cu avizul consiliului ştiinţific, în baza aprobării autorităţii publice centrale pentru protecţia mediului. În cazul în care calamităţile afectează suprafeţe de pădure, acţiunile de înlăturare a efectelor acestora se fac la propunerea administraţiei ariei naturale protejate, cu avizul consiliului ştiinţific, în baza aprobării autorităţii publice centrale care răspunde de silvicultură;*  *h) acţiunile de prevenire a înmulţirii în masă a dăunătorilor forestieri, care nu necesită extrageri de arbori, şi acţiunile de monitorizare a acestora;*  *i) acţiunile de combatere a înmulţirii în masă a dăunătorilor forestieri, care necesită evacuarea materialului lemnos din pădure, în cazul în care apar focare de înmulţire, la propunerea administraţiei ariei naturale protejate, cu avizul consiliului ştiinţific şi în baza aprobării autorităţii publice centrale care răspunde de silvicultură.”* |

**Tabel 22 – Principalele acte normative de declarare a parcurilor naționale**

| **Nr. crt.** | **Denumire Parc Național** | **Actul legislativ prin care a fost declarat și alte acte privind zonarea** |
| --- | --- | --- |
| 1. | Parcul Național Munții Rodnei | -Legea nr. 5/2000 privind aprobarea Planului de amenajare a teritoriului naţional - Secţiunea a III-a - zone protejate, cu completările și modificările ulterioare  -HG nr. 230/2003 privind delimitarea rezervațiilor biosferei, parcurilor naționale și parcurilor naturale și constituirea administrațiilor acestora.  - ORDIN nr. 552/2003 privind aprobarea zonării interioare a parcurilor naţionale şi a parcurilor naturale, din punct de vedere al necesităţii de conservare a diversității biologice  -Planurile de management aprobate prin OM/HG sau aflate în elaborare |
| 2. | Parcul Național Călimani |
| 3. | Parcul Național Cheile Bicazului Hășmaș |
| 4. | Parcul Național Piatra Craiului |
| 5. | Parcul Național Cozia |
| 6. | Parcul Național Retezat |
| 7. | Parcul Național Domogled Valea Cernei |
| 8. | Parcul Național Semenic Cheile Carașului |
| 9. | Parcul Național Cheile Nerei Beușnița |
| 10. | Parcul Național Munții Măcinului |
| 11. | Parcul Național Ceahlău |
| 12. | Rezervația Biosferei Delta Dunării |
| 13. | Parcul Național Buila-Vânturarița | HG nr. 2151/2004 privind instituirea regimului de arie naturală protejată pentru noi zone  -Plan de management aprobat prin OM și aflat în revizuire |
| 14. | Parcul Național Defileul Jiului | HG nr. 1581/2005 privind instituirea regimului de arie naturală protejată pentru noi zone  -Plan de management aprobat prin OM sau aflat în elaborare |

Astfel, pentru Parcurile Naționale se vor declara ca ZPS, mai întâi Zonele cu Protecție Strictă și Zonele de Protecție Integrală, precum și primul rând de parcele întregi din Zona de Conservare Durabilă, care din punct de vedere al tratamentelor silvice sunt încadrate în T2, urmând ca pentru a atinge dezideratul de 75% zone de non-intervenție în Parcurile Naționale, să se mărească suprafața dacă se poate a Zonelor cu Protecție Strictă sau cel mai probabil a Zonelor de Protecție Integrală.

Pentru identificarea de noi zone, pentru suprafețele respective se va analiza prezența:

* Rezervațiilor Naturale (categoria IV IUCN) incluse în Parcurile Naționale
* Pădurilor valoroase, conform categoriilor funcționale și vârstelor din Amenajamentul Silvic, sau acreditărilor FSC, sau informațiilor din Planul de management (distribuția habitatelor și speciilor și evaluarea stării de conservare), fiind prioritizate pădurile încadrate la o clasă superioară de vârstă (peste 100 ani)
* Pajiștilor valoroase conform informațiilor din Planul de management sau al altor studii
* Habitatelor de stâncărie asociate cu tufărișuri pe suprafețe mai largi, conform informațiilor din Planul de management sau al altor studii
* Habitatelor acvatice/zone umede valoroase, conform informațiilor din Planul de management sau al altor studii
* Alte habitate ale unor specii valoroase de interes conservativ, conform informațiilor din Planul de management sau al altor studii

**1.2.2. Metodologia propusă pentru identificarea Zonelor de Protecție Strictă pe teritoriul Parcurilor Naturale**

Parcurile Naturale, categoria V IUCN, cuprind suprafețe mari de ecosisteme valoroase, pentru care, de asemenea, s-a realizat zonarea internă.

În România sunt declarate 16 Parcuri Naturale ce totalizează o suprafață de 770.026,5 ha, adică 3,23% din suprafața țării, la care se poate adăuga și Rezervația Biosferei Delta Dunării (ce are un management similar categoriei V IUCN) cu o suprafață de 580.000 ha.

Pentru declararea de ZPS-uri, se vor lua în considerare Zonele cu Protecție Strictă și Zonele de Protecție Integrală de pe cuprinsul Parcurilor Naturale.

**Tabel 23 – Principalele acte normative și documente referitoare la Parcuri Naturale și Rezervația Biosferei Delta Dunării**

| **Nr. crt.** | **Denumire Parc Natural** | **Actul legislativ prin care a fost declarat și alte acte privind zonarea** |
| --- | --- | --- |
| 1. | Parcul Natural Bucegi | -Legea nr. 5/2000 privind aprobarea Planului de amenajare a teritoriului naţional - Secţiunea a III-a - zone protejate, cu completările și modificările ulterioare  -HG nr. 230/2003 privind delimitarea rezervațiilor biosferei, parcurilor naționale și parcurilor naturale și constituirea administrațiilor acestora  - Ordin nr. 552/ 2003 privind aprobarea zonării interioare a parcurilor naţionale şi a parcurilor naturale, din punct de vedere al necesităţii de conservare a diversitatii biologice  -Planurile de management aprobate prin OM/HG sau aflate în elaborare/ revizuire |
| 2. | Parcul Natural Grădiștea Muncelului-Cioclovina |
| 3. | Parcul Natural Porțile de Fier |
| 4. | Parcul Natural Apuseni |
| 5. | Parcul Natural Balta Mică a Brăilei |
| 6. | Parcul Natural Vânători Neamț | - HG nr. 230/2003 privind delimitarea rezervațiilor biosferei, parcurilor naționale și parcurilor naturale și constituirea administrațiilor acestora  - Planul de management aprobat |
| 7. | Parcul Natural Munții Maramureșului | - HG nr. 2151/2004 privind instituirea regimului de arie naturală protejată pentru noi zone  -Planurile de management aprobate prin OM/HG sau aflate în elaborare/ revizuire. Parcul Natural Lunca Joasă a Prutului Inferior și Geoparcul Dinozaurilor Hațeg nu au Plan de management. |
| 8. | Parcul Natural Lunca Mureșului |
| 9. | Parcul Natural Putna Vrancea |
| 10. | Parcul Natural Comana |
| 11. | Parcul Natural Lunca Joasă a Prutului Inferior |
| 12. | Parcul Natural Geoparcul Platoul Mehedinți |
| 13. | Parcul Natural Geoparcul Dinozaurilor Hațeg |
| 14. | Parcul Natural Defileul Mureșului Superior | - HG nr. 1143/2007 privind instituirea de noi arii naturale protejate  - Planul de management aprobat |
| 15. | Parcul Natural Cefa | - HG nr. 1217/2010 privind instituirea regimului de arie naturală protejată pentru Parcul Natural Cefa  - Nu există Plan de management |
| 16. | Parcul Natural Văcărești | -HG nr. 349/2016 privind declararea zonei naturale "Acumulare Văcăreşti" ca parc natural şi instituirea regimului de arie naturală protejată  - Plan de management în elaborare |
| 17. | Rezervația Biosferei Delta Dunării | - Legea Nr. 82/1993 privind constituirea Rezervaţiei Biosferei "Delta Dunării"  - Plan de management în elaborare și Decizia Consiliului Internațional de Coordonare Omul și Biosfera din 2023 |

Astfel, pentru Parcurile Naturale se vor declara ca ZPS, mai întâi zonele cu protecție strictă și Zonele de Protecție Integrală, urmând ca pentru mărirea suprafeței de non-intervenție să se propună noi Zone cu Protecție Strictă sau cel mai probabil Zone de Protecție Integrală.

Pentru identificarea de noi zone, pentru suprafețele respective se va analiza prezența:

* Rezervațiilor Naturale (categoria IV IUCN) și monumente ale naturii (după caz) incluse în Parcurile Naturale
* Pădurilor valoroase, conform categoriilor funcționale și vârstelor din Amenajamentul Silvic, sau acreditărilor FSC, sau informațiilor din Planul de management (distribuția habitatelor și speciilor și evaluarea stării de conservare), fiind prioritizate pădurile încadrate la o clasă superioară de vârstă (peste 100 ani)
* Pajiștilor valoroase, conform informațiilor din Planul de management sau al altor studii
* Habitatelor de stâncărie asociate cu tufărișuri pe suprafețe mai largi, conform informațiilor din Planul de management sau al altor studii
* Habitatelor acvatice/zone umede valoroase conform informațiilor din Planul de management sau al altor studii
* Alte habitate ale unor specii valoroase de interes conservativ conform informațiilor din Planul de management sau al altor studii

**1.2.3. Metodologia propusă pentru identificarea Zonelor de Protecție Strictă pe teritoriul Siturilor Natura 2000.**

Ariile naturale protejate de interes național au o întindere mult mai mică decât cele de interes comunitar, astfel încât este foarte important să poată fi identificate ZPS-uri și pe teritoriul Siturilor Natura 2000 (SCI/SAC sau SPA), deși pentru acestea nu s-a realizat zonarea internă și nici nu există prevederi legislative care să normeze acest lucru.

În România sunt declarate ca Situri Natura 2000 un număr de 435 de SCI/SAC-uri și 171 de SPA-uri, care se întind pe o suprafață de 17% din suprafața țării, după ce excludem suprafețele care se suprapun peste ariile naturale protejate de interes național.

Principalele acte normative și documente referitoare la Siturile Natura 200 din România sunt prezentate în tabelul 22.

**Tabel 24 – Acte normative de reglementare a ariilor naturale protejate**

| **Titlul oficial al actului normativ** | **Data intrării în vigoare** |
| --- | --- |
| Ordinul ministrului nr. 46/2016 privind instituirea regimului de arie naturală protejată şi declararea siturilor de importanţă comunitară ca parte integrantă a reţelei ecologice europene Natura 2000 în România | 15 feb 2016 |
| Ordin nr. 2387/2011 pentru modificarea Ordinului ministrului mediului şi dezvoltării durabile nr. 1.964/2007 privind instituirea regimului de arie naturală protejată a siturilor de importanţă comunitară, ca parte integrantă a reţelei ecologice europene Natura 2000 în România. | 29 nov 2011 |
| Hotărârea Guvernului nr. 971/2011 pentru modificarea şi completarea Hotărârii Guvernului nr. 1284/2007 privind declararea ariilor de protecţie specială avifaunistică ca parte integrantă a reţelei ecologice europene Natura 2000 în România | 11 oct 2011 |
| Hotărârea Guvernului nr. 1284/2007 privind declararea ariilor de protecţie specială avifaunistică ca parte integrantă a reţelei ecologice europene Natura 2000 în România | 31 oct 2007 |
| Ordinul nr. 1964/2007 privind instituirea regimului de arie naturală protejată a siturilor de importanţă comunitară, ca parte integrantă a reţelei ecologice europene Natura 2000 în România | 7 feb 2007 |
| Hotărârea Guvernului nr. 663/2016 privind instituirea regimului de arie naturală protejată şi declararea ariilor de protecţie specială avifaunistică ca parte integrantă a reţelei ecologice europene Natura 2000 în România | 14 nov 2006 |

La acestea se adaugă Planurile de management aprobate sau în elaborare pentru Siturile Natura 2000. Trebuie menționat că în prezent un număr de 198 de Situri Natura 2000 din 606,nu au Plan de management, dar care sunt cuprinse în 17 Proiecte/Cereri de finanțare derulate de către ANANP, cu planuri de management care vor fi elaborate în perioada următoare.

Pentru identificarea de noi zone, pentru suprafețele respective se va analiza prezența:

* Rezervațiilor Naturale (categoria IV IUCN) și monumente ale naturii (după caz) incluse în Siturile Natura 2000
* Pădurilor valoroase, conform categoriilor funcționale și vârstelor din Amenajamentul Silvic, sau acreditărilor FSC, sau informațiilor din Planul de management (distribuția habitatelor și speciilor și evaluarea stării de conservare), fiind prioritizate pădurile încadrate la o clasă superioară de vârstă (peste 100 ani)
* Pajiștilor valoroase, conform informațiilor din Planul de management sau al altor studii
* Habitatelor de stâncărie asociate cu tufărișuri pe suprafețe mai largi, conform informațiilor din Planul de management sau al altor studii
* Habitatelor acvatice/zone umede valoroase, conform informațiilor din Planul de management sau al altor studii
* Alte habitate ale unor specii valoroase de interes conservativ, conform informațiilor din Planul de management sau al altor studii

**1.2.4. Metodologia propusă pentru identificarea Zonelor de Protecție Strictă pe baza Rezervațiilor Științifice și Rezervațiilor Naturale**

Rezervațiile Științifice și Rezervațiile Naturale sunt menționate în Legea nr. 5/2000 privind aprobarea Planului de amenajare a teritoriului naţional - Secţiunea a III-a - zone protejate, cu completările și modificările ulterioare.

Numărul total al Rezervațiilor împreună cu Monumentele naturii este de 916, dintre care 714 sunt Rezervații științifice și Rezervații naturale.

Cele mai multe dintre ele (575) se suprapun peste alte arii naturale protejate mai mari (Parcuri Naționale, Parcuri Naturale și Situri Natura 2000). Astfel rămân în total 139 Rezervații independente de alte arii protejate, care însumează 11252 ha.

Rezervațiile Științifice identificate astfel, vor fi declarate direct ZPS.

În cazul Rezervațiilor Naturale, categoria IV IUCN, considerăm că obiectivele de management ale acestora sunt similare cu definirea Zonei de Protecție Strictă din Ghidul Comisiei, care spre deosebire de Categoriile IUCN (pentru categoria Ia – rezervație strict protejată), permite intervenția limitată în cazurile bine justificate, similar Rezervațiilor Naturale.

Pentru identificarea de noi zone, pentru suprafețele respective se va analiza prezența Rezervațiilor Naturale (categoria IV IUCN) și a Rezervațiilor Științifice (categoria I IUCN)

Pentru extinderea acestora vor fi identificate pentru a fi adăugate:

* + pădurile valoroase, conform categoriilor funcționale și vârstelor din Amenajamentul Silvic, sau acreditărilor FSC, fiind prioritizate pădurile încadrate la o clasă superioară de vârstă (peste 100 ani)
  + pajiștile valoroase, conform informațiilor existente
  + habitatele acvatice/zonelor umede valoroase existente
  + alte habitate ale unor specii valoroase de interes conservativ existente

1. Suprafața pajiștilor seminaturale în evidențele APIA la care se adaugă alte cca. 2,5 milioane de hectare de terenuri cu vegetație forestieră (conform platformei EU Forest Observatory) [↑](#footnote-ref-1)